5 Realiti Sebenar Bekerja Dalam Industri Kreatif di Malaysia

Jika satu masa dahulu ramai pelajar lepasan SPM berebut mahu masuk ke aliran sains, kini situasi itu sudah tidak sepopular dahulu.

Pelajar zaman sekarang sudah mempunyai lebih banyak pilihan dalam menentukan hala tuju bidang profesional masing-masing, dengan aliran kreatif semakin mendapat tempat di hati ramai lepasan sekolah.

Semuanya berpunca daripada perkembangan pengaruh media dan penggunaan internet, yang menyebabkan anak muda teringin menceburi bidang yang dilihat fun dan santai saja kerjayanya. Benarkah tanggapan ini atau hanya kisah dongeng semata-mata?

Sebelum anda benar-benar terjun ke dalam dunia kreatif, baca dulu pandangan kami di sini supaya anda benar-benar faham realitinya menjadi anak seni kreatif dalam dunia maya yang semakin pesat perkembangannya.

Sekiranya anda seorang yang mengutamakan keseimbangan masa hidup dengan kerja atau work life balance, percayalah - bidang kreatif bukan bidang anda.

Ini kerana industri kreatif tak kiralah bidang grafik, multimedia, animasi, pembangunan antara muka, penyiaran, penerbitan dan apa saja kemahiran berkait orang kreatif ni memerlukan anda bekerja lebih masa sambil bersengkang masa.

Apatah lagi kalau tiba crunch time, waktu di mana waktu penyerahan produksi atau projek semakin hampir dan semuanya perlu disiapkan, tanpa ada apa-apa kompromi lagi. Pada tika crunch time, berada di pejabat atau studio 16 jam sehari adalah perkara biasa. Tidur di ofis pun satu kewajipan yang kena dipatuhi kita.

Bekerja di bidang kreatif khususnya persendirian atau swasta, peraturannya mudah. Jangan balik selagi mana boss kata anda boleh balik. Tambah 2 jam tambahan pada waktu balik anda setiap hari - kerana itulah waktu tamat sebenar waktu pejabat anda, pada hari-hari biasa.

Dalam industri kreatif, sebagus mana pun kerja yang anda hasilkan - PASTI AKAN ADA PEMBETULANNYA. Ini dah jadi benda norma bagi mereka yang pernah duduk dalam industri ini.

Kalau senang nak buat tak apa. Kebanyakan pembetulan dalam bidang ini memakan masa yang panjang untuk membetulkannya. Sebagai contoh, anda seorang pelukis animasi berbentuk 2D. Ada pergerakan yang dirasakan perlu diubah. Mungkin juga tiba-tiba ada idea lain nak gambarkan adegan dalam sudut berbeza pula.

'Pembetulan' atau ammendment adalah istilah paling ditakuti setiap penggiat industri kreatif, kerana ammendment adalah hantu yang akan merosakkan jiwa kita. Kita tahu kita dah cuba yang terbaik, tetapi mesti ada saja ammendment yang jatuh ke riba kita..

Bila dah ada ammendment, anda rasa waktu apa sesuai nak 'betulkan' semuanya? Rujuk point nombor 1 kami. Anda nak tahu kenapa ramai tenaga mahir tak dapat overtime? Ini kerana banyak majikan menganggap melakukan ammendment adalah sebahagian daripada kerja hakiki anda.

Jadi kenapa nak kena bayar lebih untuk anda betulkan sesuatu yang sepatutnya anda siapkan waktu kerja biasa? Hahaha.

Ramai lelaki biasa akan mengatakan perasaan paling pedih adalah rasa menusuk selepas kena reject dengan wanita yang disukai. Tidak.

Rasa paling menusuk yang boleh menghancurkan jiwa dan naluri seseorang, adalah apabila seorang pekerja kreatif terpaksa berhadapan dengan penolakan atau rejection, ke atas semua usahanya sebelum itu. Bukan ammendment lagi dah, rejection terus.

Anda bayangkan anda dah siapkan satu draf antaramuka untuk sebuah laman web yang bakal dibangunkan. Anda dah buat benda tu 3 malam tanpa henti, cuba tahan tidur dengan bercawan-cawan kopi pekat. Tiba hari yang ditetapkan sebagai tarikh tamat...

Boss anda kata "tak bestlah. Kau buat baru. Aku nak petang ni siap." Situasi ini adalah perkara biasa dalam industri ini.

Seperti yang sudah kami senaraikan dalam artikel kami sebelum ini, purata pendapatan atau gaji dalam industri kreatif sebenarnya agak rendah, di antara RM2,000 sehingga ke RM5,000 bagi peringkat atasan - dan biasanya itulah gaji mati yang standard.

Sama ada anda rasa angka itu berbaloi atau tidak, kami biarkan anda putuskan. Tetapi bekerja sebagai penggiat industri kreatif sepenuh masa, memang tidak berpadanan keperluannya dengan ganjaran jika anda tanya kami.

Sebab itulah sekiranya anda kenal beberapa orang yang dah lama duduk berkecimpung dalam industri ini, rata-ratanya lebih gemar bekerja sendiri. Cari projek sendiri, urus sendiri, siapkan sendiri. Risiko kepada tahap kewangan kurang stabil memang ada.

Namun dengan menjadi seorang freelancer-lah ganjaran lebih besar boleh anda perolehi. Ini kerana jika dikira per jam, gaji seorang freelancer kreatif JAUH lebih tinggi berbanding pekerja mahir sepenuh masa industri ini.

Syarikat juga tahu perkara ini. Jangan terkejut pula kalau anda tahu ada freelancer yang dilantik syarikat dibayar berkali-kali ganda gaji bulanan anda. Ini kerana kadar bayaran freelancer adalah kadar bayaran sebenar industri di Malaysia.

Dah penat baca kenapa jadi penggiat kreatif di Malaysia memenatkan? Di antara semua realiti yang perlu ditempuhi, realiti inilah yang paling memakan diri.

Anda belajar dalam industri kreatif. Anda duduk dalam kumpulan penggiat kreatif. Anda diberitahu anda kreatif. Anda ada kemahiran, anda pandai cipta sesuatu yang tak ada. Ramai teruja dengan hasil kerja anda.

Tetapi perkataan 'kreatif' di Malaysia ni selalunya sering disalahguna, kerana orang yang paling kreatif dalam industri ini tetap client anda, majikan anda atau sesiapa saja yang menjadi sumber projek anda....walaupun tahap kreatif mereka 0% sekalipun.

Mereka inilah yang akan menentukan apa outcome kerjanya, bagaimana rupanya, apa warnanya, jenis hurufnya, susunannya dan semuanya...sehinggakan anda sebagai pekerja mahir hanya perlu mengikut satu per satu permintaan mereka, dalam memastikan periuk nasi anda terjaga.

Contoh paling mudah adalah poster agensi kerajaan. Cantik tak? Selalunya nampak kelam-kabut semacam aje. Padahal dalam agensi kerajaan memang ada pereka grafik berpengalaman, namun hasilnya tetap menyakitkan mata. Mereka ni handal sebenarnya.

Tetapi yang menentukan kata putus, tetap bukan mereka. Yang approved adalah Ketua Jabatan lulusan bukan kreatif, yang mahu 3 ke 4 font fancy harus ada dalam setiap rekaan poster. Semakin semak poster, semakin dia suka rekaannya.


5 Spesis Ikan Tuna Terbesar di Dunia

Ikan tuna merupakan antara makanan popular yang dimakan di seluruh dunia. Banyak masakan menggunakan tuna kerana rasa dan khasiatnya. Di Malaysia, kita biasanya memakan ikan tuna dalam tin yang sudah sedia untuk di makan.

Segelintir daripada kita mungkin tidak tahu ikan tuna boleh membesar sehingga beberapa kilogram. Dagingnya yang lazat dan kandungan asid lemak omega-3 yang tinggi menjadikannya popular. Tuna berhijrah berjuta-juta kilometer merentasi lautan. Mereka berenang pantas, menjadikan tugas menangkapnya satu tugas yang sukar.

Walau bagaimanapun, berjuta-juta tan tuna dipancing setiap tahun. Di Jepun, setiap tahun akan diadakan acara jualan tuna sempena tahun baru dimana pada tahun 2019, seekor ikan tuna biru (bluefin) telah terjual pada harga 333.6 juta Yen (lebih kurang RM122 juta).

Kewujudan tuna penting untuk persekitaran lautan kerana jerung dan ikan pancing memakannya. Selain itu, tuna membantu mengimbangi ekosistem maritim dengan mengawal populasi ikan dan sotong yang lebih kecil. Kali ini, mari lihat 5 spesis ikan tuna terbesar di dunia.

Tuna sirip kuning adalah spesies ikan penting di seluruh dunia kerana ia adalah salah satu pemangsa terpantas dan paling ganas di lautan terbuka. Tuna sirip kuning ialah ikan besar yang boleh membesar sekurang-kurangnya 8 kaki panjang dan berat 400 paun.

Tuna sirip kuning diketahui melakukan perjalanan yang jauh setiap tahun semasa penghijrahan tahunan mereka. Mungkin berkaitan dengan tabiat bertelur dan ketersediaan makanan, migrasi ini berlaku pada masa tertentu dalam setahun.

Spesis ini melakukan proses pembiakan terbuka di mana beberapa betina dan jantan secara serentak melepaskan berjuta-juta telur dan sperma ke dalam air.

Tuna Bigeye (kerana matanya besar) selalunya dibandingkan dengan tuna sirip kuning tetapi lazimnya lebih kecil daripada tuna sirip biru. Mereka mempunyai warna biru metalik di bahagian belakang dan bahagian atas mereka, manakala bahagian bawah dan perut mereka kelihatan hampir putih.

Spesis tuna ini panjang dan mempunyai bentuk badan yang ramping dalam. Mereka mempunyai potensi jangka hayat sehingga 15 tahun. Lautan tropika di lautan Pasifik, Atlantik dan India adalah rumah kepada tuna mata besar ini.

Tuna mata besar ini dikenali sebagai spesis yang berhijrah jauh dan merupakan ikan yang gemar bergerak dari satu tempat ke stu tempat. Mereka adalah spesies yang hidup di persekitaran pelagik dan boleh ditemui hingga kedalaman 250 meter. Pencinta sashimi sukakan ikan ini kerana isinya yang lebut dan lebih berlemak.

Tuna sirip biru selatan, secara saintifiknya dikenali sebagai Thunnus maccoyii, adalah ikan yang sangat besar yang sering dikumpul oleh kapal-kapal panjang komersial dari Indonesia dan Jepun di Lautan Hindi yang merupakan habitat pembiakan mereka. Jangka hayatnya antara 20 - 40 tahun.

Jika tuna sirip biru selatan dibiarkan matang selama kira-kira 12 tahun sebelum ditangkap, ia boleh mencapai panjang 2.45 meter dan berat sehingga 260 kilogram. Bahagian bawah badan mereka (dikenali sebagai bahagian perut) mempunyai warna putih keperakan.

Sirip pertama mereka mungkin kuning atau biru, bergantung pada spesies. Apabila dewasa, bahagian lunas ekor mereka berwarna kuning. Ia dilambangkan dengan titik-titik warna yang sepadan yang disusun dalam baris, sebagai tambahan kepada garis melintang yang tidak berwarna.

Tuna sirip biru Pasifik ialah perenang yang kuat dengan badan yang direka untuk ketahanan dan kelajuan. Ikan yang selalu berhijrah ini boleh melakukan perjalanan beribu-ribu kilometer dalam satu perjalanan, menyeberangi Lautan Pasifik dalam masa lima puluh lima hari untuk sampai ke tempat pembiakannya.

Semasa penghijrahan mereka, tuna sirip biruini  diketahui berenang merentasi laut utara yang dingin dan menyelam ke kedalaman sehingga 1800 kaki (550 meter) apabila suhu air di bawah paras beku. Berbeza dengan kebanyakan spesies ikan lain, suhu dalaman tuna sirip biru kadangkala melebihi air yang di dalamnya.

Para saintis telah menunjukkan bahawa kehangatan tambahan ini menggalakkan kadar metabolisme yang lebih berkesan, yang seterusnya berkorelasi secara langsung dengan keupayaan tuna untuk berenang dengan cepat dan kuat.

Tuna sirip biru Atlantik adalah spesies tuna terbesar di dunia. Ikan ini terkenal sebagai salah satu spesis yang terbesar, paling cepat, dan berwarna paling menarik. Badan mereka ramping dan berbentuk seperti torpedo seperti direka untuk kelajuan dan ketahanan.

Seperti kebanyakan ikan bertulang yang hidup di lautan terbuka, tuna sirip biru Atlantik memulakan kehidupan mereka sebagai larva yang sangat kecil yang panjangnya tidak lebih daripada beberapa milimeter dan berat tidak lebih daripada beberapa gram.

Ikan berdarah panas jarang ditemui di lautan, tetapi tuna sirip biru Atlantik memilikinya, membolehkan mereka hidup subur dalam pelbagai persekitaran termasuk perairan sejuk di Newfoundland dan Iceland serta perairan hangat Teluk Mexico dan Lau Mediterranean, tempat mereka melakukan perjalanan setiap tahun untuk bertelur.


5 Kesan Buruk Urbanisasi Terhadap Kualiti Hidup Di Malaysia

Pembangunan sesebuah negara biasanya dibuat dengan bermatlamatkan projek urbanisasi sesebuah kawasan. Kawasan yang dulunya kampung, dianggap naik taraf apabila sudah layak bergelar sebuah bandar, akibat menepati tahap populasi, fasiliti dan prasarana yang perlu ada dalam melayakkan sesebuah kawasan dianggap kawasan perbandaran.

Ini adalah prinsip dan hala tuju yang telah Malaysia pegang selama ini dalam membangunkan negara kita, kerana kita diberitahu hanya dengan menjadi bandar kualiti hidup kita akan semakin meningkat.

Realitinya, benarkah tanggapan ini atau kita sebenarnya hanya sedang menunggu masa untuk merasai sendiri kesan buruk perbandaran yang dijalankan, kadangkala secara membabi buta?

Lebuhraya bertingkat sudah dibina. Laluan dengan 3 ke 4 lorong sudah dibuka. PIntasan ke sini ke sana, semuanya sudah tersedia. Mana lokasi yang dulu jauh, kini menjadi destinasi yang taklah sejauh biasa.

Tetapi malangnya, macam mana pun perancangan yang telah dilaksanakan kesesakan jalan raya sudah menjadi sesuatu yang akan berlaku.

Tidak tahulah sebab puncanya, adakah disebabkan kelemahan perancangan bandar, jumlah kenderaan yang terlalu tinggi, ketiadaan sistem pengangkutan awam lebih baik atau orang Malaysia memang suka berkereta ke mana saja.

Apa yang malang di banyak kawasan bandar, ada laluan-laluan dalam taman perumahan yang akhirnya 'terpilih' menjadi jalan utama orang lalu lalang, menyebabkan kualiti hidup penduduk taman terjejas.

Buka pintu pagar rumah, dah penuh kereta semuanya kerana pemandu terpaksa lari dari kesesakan-kesesakan luar biasa.

Jika anda ada anak yang bersekolah di kawasan bandar, anda pasti dah tahu situasi sekolah sebegitu.

Sekolah mesti berjalan dua sesi, kelas untuk setiap darjah atau tingkatan boleh mencecah 10 ke 12 kelas. Jumlah pelajar pula mencecah angka ribuan. Nak hantar anak ke sekolah yang tidak berapa padat, kedudukannya pula agak jauh berbanding kediaman kita.

Setiap hari kenderaan bersusun-susun di depan sekolah dalam proses penghantaran dan pengambilan pelajar.

Semuanya kita redah setiap hari tanpa ada jalan keluar. Penduduk taman nak memohon sekolah baru dibuka, kenalah menunggu lama untuk mendapatkan kelulusannya. Itupun kalau bajet kerajaan ada.

Bukalah berapa banyak hospital di kawasan sekalipun, hospital itu akhirnya akan menjadi antara lokasi paling sesak sehingga barisan kereta panjang beratur di parkir sepanjang jalan menghala ke hospital itu.

Jumlah pesakit pun kadangkala senantiasa ada di tahap maksima, menyebabkan ada kes-kes pesakit gagal untuk ditempatkan di dalam wad bagi mendapatkan rawatan sepatutnya.

Bila situasi sebegitu berulang hari ke hari, selain pesakit banyak pihak lain turut terkesan sebenarnya. Doktor dan jururawat jarang berpeluang mendapat rehat secukupnya.

Kualiti rawatan juga boleh terjejas disebabkan oleh tekanan yang dirasai setiap pihak yang bertugas ataupun sedang dirawat di sana.

Di kalangan netizen, perdebatan berkenaan kebaikan menjadi penyewa rumah atau pemilik rumah sering berlaku. Kita biarkan saja mereka berdebat. Ini bukan masanya.

Apa yang jelas sedang berlaku, harga rumah walaupun sering diperdebatkan tinggi sehingga di luar kemampuan majoriti pembeli tidak pernah turun ke tahap yang diharapkan malahan semakin meningkat.

Walaupun naik, jumlah pembelinya juga tampak baik sekiranya lokasi perumahan itu berada di kawasan yang dianggap bernilai tinggi.

Namun kuasa membeli kita walaupun tampak meningkat, hanya memberikan kita rumah yang lebih kecil saiznya. Jika 10 ke 20 tahun dulu, kita mampu mendapatkan rumah berkembar pada harga bawah RM500 ribu, kini paling besar pun rumah teres 2 tingkat.

Silap-silap hanya dapat apartment atau unit kondominium sahaja, sekiranya lokasi yang kita pilih benar-benar tinggi permintaannya.

Gaya hidup moden menjadi rutin yang ingin dikecapi banyak pihak. Kita ingin menjalani apa yang dikenali sebagai corak hidup masyarakat urban, memastikan jadual kita terisi dengan aktiviti yang mencerminkan pilihan kita.

Tetapi pilihan kita itu juga menyebabkan banyak faktor tekanan wujud kepada diri kita, terutamanya dalam mencari jalan ke atas kos dan keperluan kewangan yang ada.

Cuba bayangkan dalam kepala anda, apa perbezaan utama corak hidup orang bandar dengan orang kampung? Ramai pasti akan menjawab duduk di bandar ni semuanya kena segera dengan prasarana sudah lengkap tersedia.

Duduk di kampung pula terpaksa berhadapan dengan kekangan prasarana, ketiadaan pilihan yang dimiliki masyarakat bandar tetapi hidup mereka tenang-tenang saja.

Walaupun begitu, duduk di kampung jalan raya jarang sesak kecuali tiba musim raya, sekolah pula tak cukup jumlah muridnya, klinik dan hospital tidaklah sesak setiap masa dibuka dan rumah pula luas sehingga kita yang tak larat membelanya.

Persoalannya, kenapa kita di Malaysia sama terikut menjadikan urbanisasi dan perbandaran masih sebagai falsafah utama membangunkan negara?


5 Perkara Yang Membuat Manusia Bahagia - Menurut Sains

Cara mengukur kebahagiaan adalah subjektif dan berbeza bagi setiap orang. Walaupun seseorang mungkin memperoleh kegembiraan daripada keadaan atau peristiwa tertentu, individu yang lain mungkin tidak mengalami kegembiraan yang sama.

Menurut sesetengah orang pula, kebahagiaan adalah keadaan dalaman yang boleh dicapai melalui keseronokan sederhana dalam kehidupan. Walaupun kebanyakan daripada kita mungkin setuju dengan pernyataan ini, kita sering mendapati diri kita berasa kecewa dengan kebimbangan materialistik.

Profesor Harvard Sanjiv Chopra, dalam bukunya The Big Five: Five Simple Things You Can Do to Live a Longer, Healthier Life, menjelaskan mengapa memenangi $20 juta dalam loteri tidak akan menjadikan anda lebih bahagia dalam jangka masa panjang. Dia berhujah bahawa walaupun menarik untuk memenangi loteri, pengalaman keseronokan itu akan menjadi agak singkat.

Apa kata sains tentang kebahagian? Berikut merupakan 6 perkara yang membuatkan manusia bahagia menurut sains.

Kajian "Harvard Study of Adult Development" yang bermula pada tahun 1938, mengikuti kehidupan 724 lelaki untuk mengenal pasti faktor-faktor yang menyumbang kepada kebahagiaan dan kesihatan dengan tumpuan pada hubungan sosial.

Data yang dikumpul daripada tinjauan, rekod perubatan dan temu bual peserta dan keluarga mereka menunjukkan bahawa hubungan rapat dengan keluarga, rakan dan ahli komuniti meramalkan kebahagiaan dan kesihatan.

Kualiti, bukan kuantiti, hubungan tersebut adalah peramal yang lebih baik untuk kebahagiaan dan kesihatan jangka panjang. Hubungan sosial boleh menampan terhadap tekanan hidup, memberikan sokongan emosi dan menggalakkan tingkah laku yang sihat, yang membawa kepada kehidupan yang lebih panjang dan risiko penyakit kronik yang lebih rendah.

Satu kajian yang diterbitkan dalam Journal of Social Psychology mendakwa bahawa mereka yang melakukan kebaikan terhadap  rang lain memperoleh kesejahteraan dan kebahagiaan yang lebih besar. Dalam tempoh kajian selama enam minggu, para peserta diarahkan untuk melakukan lima perbuatan baik setiap minggu, dan hasilnya menunjukkan peningkatan yang ketara dalam kebahagiaan dan kepuasan keseluruhan mereka dengan kehidupan.

Satu lagi kajian yang diterbitkan dalam Journal of Happiness Studies mendapati bahawa orang yang kerap melakukan perbuatan baik cenderung mempunyai tahap kebahagiaan dan emosi positif yang lebih tinggi. Untuk meningkatkan kebahagiaan melalui kebaikan, adalah penting untuk mencari cara untuk membantu orang lain, sama ada secara sukarela, menderma kepada badan amal, atau sekadar bersikap baik kepada rakan, keluarga dan orang yang tidak dikenali.

Melakukan tindakan sebegini boleh membawa bukan sahaja mempunyai kesan positif kepada penerima tetapi juga mempunyai kesan yang baik terhadap kebahagiaan dan kesejahteraan peribadi seseorang.

Menyatakan kesyukuran telah membuktikan dapat membuatkan manusia gembira, menurut penyelidikan saintifik. Apabila individu mengambil masa untuk merenung perkara yang mereka syukuri, mereka mengalami emosi positif seperti kegembiraan, kepuasan dan kebahagiaan.

Sebagai tambahan kepada emosi positif yang dikaitkan dengan menyatakan rasa syukur, penyelidikan saintifik juga telah meneroka kesan neurologi kesyukuran pada otak. Satu kajian yang dijalankan di University of California Los Angeles mendapati bahawa peserta yang mengamalkan rasa syukur telah meningkatkan modulasi saraf dalam korteks prefrontal, yang dikaitkan dengan pembelajaran dan membuat keputusan.

Satu lagi kajian mendapati bahawa peserta yang menulis surat kesyukuran menunjukkan pengaktifan yang lebih besar dalam korteks prefrontal medial, kawasan yang dikaitkan dengan kognisi sosial dan penaakulan moral. Ini menunjukkan bahawa ucapan terima kasih bukan sahaja dapat meningkatkan kesejahteraan emosi tetapi juga membawa kepada faedah kognitif dan sosial.

Tambahan pula, penyelidikan telah menunjukkan bahawa kesan kesyukuran boleh berpanjangan, dengan amalan berterusan membawa kepada peningkatan yang berterusan dalam kebahagiaan dan kesejahteraan.

Menurut penyelidikan, mengamalkan belas kasihan terhadap diri sendiri telah terbukti membuatkan manusia gembiran. Konsep belas kasihan diri memerlukan kita melanjutkan tahap kebaikan, empati, dan galakan yang sama terhadap diri sendiri yang biasanya diberikan kepada teman yang rapat dengan kita.

Ia melibatkan memahami dan menerima kelemahan dan kekurangan diri sendiri dan menyedari bahawa setiap orang melakukan kesilapan.

Beberapa kajian saintifik telah menemui bukti untuk kesan positif belas kasihan diri terhadap kesejahteraan. Sebagai contoh, kajian yang dijalankan oleh Neff dan kumpulannya pada tahun 2005 mendapati bahawa belas kasihan terhadap diri sendiri dikaitkan secara positif dengan kepuasan dan kebahagiaan hidup dan dikaitkan secara negatif dengan kemurungan, kebimbangan, dan tekanan.

Di samping itu, penyelidikan oleh Breines dan Chen pada 2012 menunjukkan bahawa belas kasihan diri boleh menampan individu daripada kesan negatif kritikan diri terhadap mood dan motivasi. Tambahan pula, kajian pada 2019 oleh Allen dan kumpulannya mendapati bahawa campur tangan belas kasihan diri membawa kepada pengurangan ketara dalam gejala kemurungan dan kebimbangan, serta peningkatan emosi positif dan kepuasan hidup.

Penemuan ini mencadangkan bahawa memupuk belas kasihan diri boleh memberi kesan yang baik kepada kesihatan mental dan kesejahteraan.

Menurut penyelidikan saintifik, genetik mungkin memainkan peranan penting dalam kemungkinan individu mengalami kemurungan dan tahap kebahagiaan mereka. Kemurungan dianggarkan mempunyai kebolehwarisan kira-kira 40-50%, menunjukkan bahawa faktor genetik boleh memainkan peranan dalam kerentanan individu terhadap keadaan tersebut.

Ini merujuk kepada tahap varians dalam sifat yang boleh dikaitkan dengan genetik. Walau bagaimanapun, ini tidak bermakna genetik menentukan kesihatan mental seseorang sepenuhnya. Faktor persekitaran, seperti peristiwa kehidupan dan sokongan sosial, juga memainkan peranan dalam kesihatan mental individu.

Tambahan pula, walaupun seseorang secara genetik terdedah kepada kemurungan, mereka mungkin tidak semestinya mengalami keadaan itu jika mereka tidak mengalami faktor penyumbang lain.


5 Pemain Bola Penyebab Peraturan Bola Sepak Diubah

Sukan bola sepak merupakan sukan paling popular di dunia. Sukan ini telah wujud sejak puluhan tahun dahulu. Sudah tentu, sukan ini turut melalui proses revolusi dari segi cara bermain dan undang-undang permainan bola sepak itu sendiri.

Persatuan Bola Sepak England (The Football Association) telah ditubuhkan pada 1863 oleh beberapa kelab bola sepak dan persatuan ini dipercayai yang pertama menggubal undang-undang formal bola sepak yang pertama di dunia. Undang-undang ini kemudian berkembang menjadi undang-undang bola sepak yang kita kenali hari ini.

Urusan Undang-undang Bola Sepak dikendalikan oleh Lembaga Persatuan Bola Sepak Antarabangsa (International Football Association Board). Lembaga ini ditubuhkan pada 1886 dan mempunyai lapan ahli – empat wakil FIFA, empat wakil persatuan bola sepak England, Scotland, Wales dan Ireland Utara.

Walau bagaimanapun, sejak kebelakangan ini FIFA, iaitu badan induk bola sepak antarabangsa telah memperkenalkan beberapa perubahan baru dalam permainan bola sepak atas sebab-sebab tertentu. Berikut merupakan 5 pemain yang telah menyebabkan perubahan undang-undang sedia ada bola sepak.

Bagi yang tidak tahu, sepakan penalti merupakan saat yang sangat genting dan biasanya pemain yang mengambil sepakan penalti berada di bawah tekanan untuk memasukkan bola ke dalam jaringan gol. Ketika itu, mereka perlu kekal tenang dan fokus.

Walau bagaimanapun, segelintir penjaga gol didapati cuba mengganggu psikologi pemain lawan sehingga mereka hilang fokus - menyebabkan bola yang disepak terkeluar. Ketika Piala Dunia lalu, penjaga gol Argentina, Emi Martinez atau 'Dibu' dilihat mengganggu pihak lawan secara keterlaluan.

Penjaga gol ini akan mengejek dan mengutuk pihak lawan secara keterlaluan sehingga mengganggu emosi dan fokus mereka. Akibat, peratusan baru telah menetapkan bermula 1 Julai 2022 penjaga gol tidak boleh mengganggu pihak lawan yang mengambil sepakan penalti dengan cara apa pun.

Malah, penjaga gol juga tidak boleh menyentuh tiang atau palang gol.

Seperti mana yang kita tahu, penjaga gol tidak boleh memegang atau menyentuh bola yang dihantar oleh kaki pemain mereka sendiri. Walau bagaimanapun, sekiranya pemain menghantar boleh menggunakan kepala kepada penjaga gol, penjaga gol boleh menangkap bola tersebut.

Walau bagaimanapun, ramai yang tidak tahu undang-undang ini hanya digubal disebabkan oleh Peter Schmeichel. Pada kejohanan EURO 1992, beliau menggunakan taktik membazirkan masa dengan melampau untuk menang.

Beliau akan membuat hantaran ke pemain pertahanan dan menangkap kembali bola tersebut setelah menerima kembali hantaran dari pemainnya sendiri. Tindakannya ini dilakukan secara berulang-ulang kali untuk membazirkan masa setelah pasukannya menjaringkan gol.

Pada masa kini, pemain bola sepak yang sudah tamat kontrak bebas mencari pasukan lain sebagai ejen bebas (free agent). Ini bermakna, pasukan lain boleh membayar mereka tanpa perlu membayar yuran perpindahan yang mahal kepada kelab terakhir mereka.

Tahukah anda, ketika dahulu pemain yang tamat kontrak mereka tetap tidak boleh berhijrah kepada kelab baru secara percuma. Sebaliknya, kelab lain yang berkhidmat mendapatkan khidmat pemain tersebut tetap perlu membayar yuran perpindahan kepada kelab lama sekiranya kelab tersebut tidak mahu melepaskan secara percuma.

Jean-Marc Bosman, pemain profesional Belgium merupakan pemain pertama yang cuba melawan undang-undang mengarut dengan mengheret pasukannya ke mahkamah setelah kontraknya tamat pada tahun 1990. Setelah itu, undang-undang perpindahan pemain secara ejen bebas telah diperkenalkan.

Diego Forlan merupakan seorang bekas pemain bola sepak. Selain gaya permainannya yang menarik, beliau terkenal dengan tindakannya membuka baju bagi meraikan jaringannya.

Walau bagaimanapun, tindakannya itu dilihat membazirkan masa kerena pemain perlu mengambil masa beberapa saat sebelum perlawanan boleh dilangsungkan semula. FIFA tidak menggemari keadaan ini maka undang-undang sedia ada telah digubal.

Satu undang-undang telah diperkenalkan pada tahun 2004 yang menyatakan pemain tidak boleh menanggalkan baju untuk meraikan jaringan atau mereka menghadapi risiko dikenakan layangan kad kuning.

Pada zaman 1920-an, undang-undang ofsaid bola sepak bukanlah seperti yang kita lihat pada hari ini. Seorang pemain dianggap ofsaid melainkan tiga pemain dari pihak lawan berada di hadapannya (termasuk penjaga gol).

Bill McCracken, seorang pemain pertahanan Newcastle merupakan seorang yang pakar dalam strategi ofsaid ini. Strategi yang dilakukannya ketika itu adalah meletakkan dirinya dan pertahanan pasukannya berhampiran dengan garisa tengah padang.

Dengan cara itu, adalah hampir mustahil bagi pemain lawan untuk melakukan hantaran kepada penyerang mereka tanpa dikenakan ofsaid. Akibatnya, purata bilangan gol berkurangan secara drastik menyebabkan undang-undang ofsaid telah digubal kemudiannya.


7 Filem Tentang Bahaya AI Yang Harus Dijadikan Amaran Kepada Manusia

Filem berkenaan kepintaran buatan atau AI telah lama menjadi topik dalam filem bergenre sains fiksyen, khususnya di Hollywood.

Penerbitan filem bertemakan AI lebih awal biasanya gemar memaparkan dunia fantasi sebagai latar belakang kisahnya, tetapi penerbitan filem lebih moden dalam genre ini sudah berjaya mengadunkan dunia kita ketika ini dengan andaian teknologi yang berkesan...untuk menakutkan kita.

Anda masih tertanya-tanya tentang AI, faedahnya dan bahayanya? Berikut adalah 7 filem berkenaan AI yang boleh menjadi inspirasi atau juga mimpi ngeri igauan tidur anda.

"The Terminator" mengisahkan tentang seorang pembunuh siborg yang dihantar kembali ke tahun 1984 untuk membunuh Sarah Connor, seorang wanita yang diketahu akan melahirkan seorang anak lelaki yang bakal memimpin revolusi pemberontakan manusia terhadap mesin.

Sarah dilindungi seorang askar dari masa depan bernama Kyle Reese, yang dihantar untuk melindunginya.

Dalam usaha untuk melindungi Sarah dan menghentikan robot pembunuh itu, Kyle dan Sarah terlibat dalam pertempuran epik melawan mesin dan masa depan yang tidak pasti.

Bercakap tentang 'Terminator', tidak sah untuk kita membicarakan tentang impaknya kepada dunia perfileman.

Sehingga kini siri filem 'Terminator' terus ditagih peminat dan judul ini kekal relevan, mungkin kerana apa yang cuba digambarkan dalam filem ini semakin lama semakin menjadi realiti satu hari nanti.

"Blade Runner" memaparkan kisah berkenaan replicant - robot yang dicipta menyerupai manusia telah memberontak. Hasil pemberontakan yang berlaku, mana-mana replicant yang ditemui akan ditangkap dan dihapuskan.

Deckard lakonan Harrison Ford bertugas sebagai memburu replicant yang memberontak, dipanggil untuk menjalankan mis.

Ketika Deckard berusaha menyelesaikan misi yang diberikan, dia mulai sangsi tentang apa yang beliau lakukan, mempersoalkan etika tentang memburu makhluk yang dicipta dengan akal dan perasaan yang sama seperti manusia.

Bagaimana Deckard menyelesaikan tugasnya sedangkan dirinya berdepan dilema yang berat untuk ditanggung? Itulah intipati dari "Blade Runner" yang kekal relevan menjadi rujukan filem-filem sains fiksyen yang terbit selepas penerbitannya.

"Her" mengisahkan tentang seorang penulis surat bernama Theodore Twombly yang terpikat dengan sistem operasi pintar bernama Samantha.

Samantha dicipta untuk berinteraksi dengan manusia dan membantu mereka dalam pelbagai cara, dan Theodore terpesona oleh keperibadian yang serupa dengan manusia yang dimilikinya.

Mereka akhirnya menjalin hubungan romantis yang rumit, walaupun Samantha sebenarnya hanya sebuah program komputer. Dalam proses ini, "Her" mengusik konsep kepercayaan, moraliti dan kemanusiaan di dunia yang dikuasai oleh teknologi pintar.

"A.I. Artificial Intelligence" mengambil latar masa depan di mana robot dicipta untuk menyerupai manusia dan dijadikan sebagai pengganti anak.

David, seorang robot kanak-kanak dicipta untuk memberikan kasih sayang, telah diterima oleh sebuah keluarga.

Namun apabila keluarga tersebut mendapat anak kandung, David dihantar untuk dipulihkan. Dalam usahanya untuk menjadi manusia sebenar dan mendapatkan cinta dari ibunya, David menjalani pengembaraan yang penuh dengan cabaran.

"A.I. Artificial Intelligence" mengangkat isu-isu seperti kemanusiaan, kepercayaan, dan moraliti dalam dunia teknologi dan kecerdasan buatan.

"Transcendence" mengisahkan tentang Dr. Will Caster, penyelidik bidang kecerdasan buatan yang cedera dalam serangan ekstremis anti-teknologi.

Dalam usaha untuk mempertahankan hidupnya, isteri Will dan rakannya mengambil keputusan luar biasa untuk memindahkan kesedaran Will ke dalam sistem komputer, menjadikan dirinya makhluk kecerdasan buatan berkemampuan mengakses internet dan dunia maya secara global.

Walaupun hasil perubahan itu menjadikan Will rasa bertanggungjawab untuk mengubah dunia menjadi lebih baik, ada juga pihak percaya kehadiran Will membahayakan seluruh umat manusia.

"Transcendence" mengangkat isu seperti etika kecerdasan buatan, hak individu, dan bahaya teknologi yang tidak terkendali. Walaupun begitu, filem ini juga filem paling lemah dalam senarai ini dari aspek kekemasannya.

"The Matrix" mengisahkan tentang seorang lelaki bernama Thomas A. Anderson, juga dikenali sebagai Neo yang terperangkap dalam peperangan dengan mesin dalam dunia maya yang dicipta mesin tersebut untuk mengekalkan kemanusiaan sebagai sumber tenaga.

Neo bekerjasama dengan gerakan pemberontak yang dipimpin oleh Morpheus dan kekasihnya Trinity, berjuang untuk menunjukkan kepada manusia kehidupan yang sedang mereka lalui sebenarnya tidak seperti apa yang mereka lihat.

Neo dan kumpulannya memerangi mesin yang menguasai dunia maya ini dan mencari jalan untuk membebaskan manusia dari perhambaan mereka, disamping bergelut dengan ramalan bahawa Neo adalah manusia pilihan yang bakal menyelamatkan manusia atau menjadi punca kepupusan mereka.

Anda dah tonton filem ini? Filem ini kurang menonjol publisitinya berbanding filem lain dalam senarai ini.

"Ex Machina" mengisahkan tentang seorang pengaturcara bernama Caleb Smith yang terpilih untuk bersama seorang pakar teknologi terkemuka bernama Nathan Bateman di rumah peribadi yang terpencil - untuk menyaksikan sendiri ciptaan terbaru Bateman.

Bateman telah berjaya mencipta sebuah robot yang dinamakan Ava, yang mampu mempunyai kesedaran seperti manusia dan Caleb diminta untuk menguji Ava bagi menentukan sama ada kesedaran Ava mampu meyakinkan manusia lain agar mempercayainya sebagai entiti manusia.

Caleb yang akhirnya terpikat dengan pesona Ava mulai mempersoalkan diri sama ada harus membantu Ava atau membiarkan Nathan terus mengawal ciptaannya.

Bijak mengangkat isu polemik kecerdasan buatan dan hak individu dalam dunia teknologi, penamat 'Ex-Machina' harus ditonton semua pihak kerana pengakhiran filem ini memang membuatkan kita tertanya-tanya, berbaloikah sesebuah teknologi dibangunkan sehingga mempunyai kesedaran sendiri.


7 Soalan Kebiasaan Paling Banyak Ditanya Ketika Temuduga Kerja

Menghadiri temuduga melibatkan jawatan kosong merupakan satu pengalaman yang akan dilalui setiap individu yang sedang berusaha mendapatkan pekerjaan.

Walaupun setiap sesi temuduga yang kita hadiri dikelolakan oleh individu-individu berbeza, realitinya wujud satu bentuk persamaan dalam soalan yang biasanya diajukan oleh bakal majikan kepada kita - sama ada kita sedar atau tidak ia berlaku.

Ini kerana soalan sebegini kerap diguna bagi membantu penemuduga meramal dan menduga individu sebenar disebalik resume dan CV cemerlang, sama ada benar-benar berketrampilan atau hanya sekadar cantik atas kertas.

Berikut adalah 10 soalan paling kerap ditanyakan ketika temuduga, supaya anda tahu lebih awal dan bersedia menjawabnya dengan baik, tidak hanya melopong sahaja.

Pencari kerja perlu sedar, semua informasi tentang kita sebenarnya sudah tersedia pada penemuduga. Jadi kenapa mereka masih ingin menanyakan soalan ini?

Ini kerana soalan ini memberikan anda peluang untuk bercerita tentang pilihan yang telah anda buat; kenapa anda sedang menghadiri temuduga itu walaupun anda sudah ada pekerjaan? Kenapa anda memilih pusat pengajian yang anda hadiri?

Kenapa kelayakan yang telah anda perolehi seiring dengan keperluan yang ada dalam organisasi majikan. Hubungkan jawapan anda dengan informasi yang terkandung dalam resume anda - bukan dengan hobi, makanan kegemaran atau artis kegemaran anda.

Kesilapan utama yang biasa berlaku dalam menghadapi soalan ini adalah apabila calon cuba menggunakan kelemahan, sebagai kekuatan. Sebagai contoh - 'kelemahan saya adalah saya bekerja terlalu kuat.'

Jangan jawab soalan ini dengan jawapan sebegini. Jawab dengan jujur.

'Kelulusan saya belum mencapai tahap yang saya harapkan. Saya kurang pengalaman dalam bidang ini tetapi saya yakin saya boleh belajar.'

Jawab soalan sebegini dengan sesuatu yang berkait dengan kelemahan sebenar anda, yang berkait dengan aspek atau skop jawatan yang anda minta.

'Saya susah nak bangun pagi' atau 'saya tidak cekap mengawal masa saya' merupakan dua jawapan bunuh diri yang patut dielakkan.

Sebagai individu yang pernah menemuduga ramai calon, soalan ini pada pandangan penulis sebenarnya tidak relevan kepada sesi temuduga. Ini kerana apa saja jawapan yang diterima, sepatutnya tidak akan memberi kesan kepada hasil temuduga.

Ramai calon akan menceritakan tentang visi mega mereka, seolah terlupa mereka sedang ditemuduga untuk menjadi seorang pekerja. Ada juga calon yang memilih untuk menjawab dengan ringkas 'saya harap saya masih di sini, jika tuan/puan terima saya' dan jawapan ini pun sebenarnya tak apa.

Jawab saja soalan ini dengan sebaik mungkin yang anda rasakan sesuai.

Ini soalan perangkap yang perlu dinavigasi dengan berhati-hati. Soalan ini menguji diri anda dalam aspek melindungi informasi sulit daripada dihamburkan.

Ada calon yang tidak segan mahu bercerita tentang keburukan majikan dan pejabat lama mereka, tetapi tindakan sedemikian hanya memburukkan reputasi calon di depan bakal majikan. Tidak menjawab soalan ini juga satu kelemahan besar.

Jawapan terbaik kepada soalan ini adalah dengan menyatakan anda sedang cuba menukar angin, ingin berkhidmat di tempat baru.

Antara faktor lain yang mungkin membantu hujah soalan ini adalah faktor lokasi, gaji, reputasi syarikat dan memperkembangkan karier ke tahap lebih tinggi.

Seperti soalan nombor 3, soalan sebegini sebenarnya tidak patut ditanya oleh penemuduga namun masih popular penggunaannya. Ini kerana calon hadir secara sendirian, tidak tahu siapa pesaing mereka.

Seandainya mereka tidak tahu, bagaimana seorang calon mampu menjawab soalan ini dengan lebih efektif?

Sama seperti soalan awal yang kami maksudkan, anda bebas menjawab soalan sebegini dengan apa saja bentuk jawapan yang anda rasakan sesuai. Cuma, jangan cuba sekali pun menjawab soalan ini dengan membandingkan diri anda dengan calon lain secara terus - walaupun soalannya sebegitu rupa.

Jawablah soalan ini dengan menegaskan aspek diri anda yang belum diangkat atau dipetik oleh penemuduga.

Takut kan dengar soalan sebegini terpacul dari mulut penemuduga? Kita sebagai calon biasanya akan memilih untuk bersikap sopan berkata 'tidak ada.'

Jangan buat begitu! Tidak menggunakan peluang tersebut untuk bertanya sebenarnya memberikan persepsi kepada penemuduga, bahawa minat anda untuk menjawat jawatan di sana sebenarnya tidaklah 100%.

Mulakan jawapan kepada soalan ini dengan bertanya bakal majikan tentang perkara yang boleh membantu anda menangani kelemahan anda, seperti adakah syarikat menyediakan bantuan untuk anda menyambung pengajian, cuti khusus jika perlu menghadiri latihan/kelas dan peluang dibuka syarikat untuk anda berkembang sebagai pekerja.

Selepas mendapat jawapan kepada soalan tersebut, beranikan diri untuk bertanya semula kepada penemuduga tentang isu yang timbul berkaitan skop kerja jawatan dibincang dan juga cabaran yang pernah dilalui penemuduga, semasa dia berkhidmat di sana.

Fuh! Ini soalan paling mendebarkan. Kita sebagai calon sebenarnya dah ada satu angka dalam kepala, tetapi apa yang merisaukan kita - angka itu agak jauh larinya berbanding jangkaan bakal majikan. Betul kan?

Pertama sekali soalan sebegini biasanya memerlukan calon ada amaun tetap disebutkan. Jangan sama sekali biarkan soalan ini dijawab tanpa ada satu bentuk amaun dilafaz.

Untuk mengetahui amaun yang berpatutan, lakukan penyelidikan terlebih dahulu. Dapatkan tangga gaji syarikat itu sekiranya ada dikongsi di laman web pekerjaan sebagai perbandingan. Ketahui juga apakah julat standard gaji pekerja dalam jawatan sama secara am.

Jangan meletakkan jawapan anda terlalu rendah, kelak anda yang bakal rugi. Meletakkan angka terlalu tinggi melebihi pasaran juga memungkinkan anda hilang peluang. Dapatkan nilai purata yang ada berkadar dengan pengalaman dan kelulusan anda lalu tambahkan RM300 ke RM500.

Angka itu membolehkan majikan dan anda bermain tarik-tali dalam menetapkan satu amaun. Jangan sama sekali sebut RM3000 dan menjangkakan gaji anda RM3000. Sekiranya anda ditanya kenapa anda dapat angka sebegitu, jelaskan tentang komitmen bulanan yang perlu anda penuhi.

Sekiranya penyelidikan anda tentang topik gaji mantap, besar kemungkinan angka yang anda sebutkan dilihat munasabah membolehkan anda diambil bekerja.


Berapakah Standard Tangga Gaji Syarikat Animasi Malaysia?

Keluhan berkenaan kadar pendapatan yang ditawarkan majikan dalam industri kreatif, khususnya bidang penghasilan animasi kerap kedengaran.

Isu ini hangat dibincangkan kerana kita semua tahu kualiti karya Malaysia sudah layak dilabel bertaraf dunia namun benarkah kejayaan itu tidak diterjemahkan ke dalam bentuk kadar gaji lebih baik untuk pembikinnya?

Tidak kami nafikan situasi sama juga berlaku di negara luar, khususnya di Jepun yang industrinya gemar memerah pekerja sehingga ke keringat terakhir.

Cuma sampai bila kita nak terus menjustifikasikan perbandingan ini - memenangkan syarikat dan majikan di kala pekerja syarikat terkontang-kanting bekerja lebih masa untuk gaji tak setara dan setimpal mana? Pernahkah anda terfikir berapa gaji penggiat animasi - salah satu industri gah kebangaan negara kita?

Berikut adalah data yang ada berdasarkan lima syarikat paling terkenal milik anak tempatan kita.

Les Copaque Productions merupakan rumah penerbitan yang layak dikatakan menjadi perintis penting kepada populariti industri animasi di negara kita, dengan alumni-alumni dari sini bercambah ke beberapa buah studio lain yang juga tidak kurang pengaruhnya.

Menerusi informasi yang dikompilasikan daripada laman web statistik pekerjaan Glassdoor, gaji paling rendah yang ditawarkan di sini adalah untuk jawatan pereka audio pada kadar RM1,800 sebulan dan juruanimasi 2D pada kadar RM2,000 sebulan.

Secara purata, pekerja di Les Copaque Productions menerima pendapatan median RM3,500 bergantung kepada jawatan dengan kumpulan pengarah mampu menerima imbuhan sehingga RM5,000 sebulan.

Dalam aspek purata tempoh kekal dengan syarikat, seorang pekerja di Les Copaque kekal di sana selama 2.3 tahun sebelum berpindah ke syarikat lain.

Mungkin nama Inspidea kurang dikenali sebagai sebuah jenama, jika kita bandingkan dengan nama lain dalam senarai ini namun reputasi Inspidea di kalangan penggiat industri sebagai pakar animasi 2D Malaysia - tidak boleh disangkal.

Banyak terlibat dalam projek untuk tayangan tempatan dan luar negara dengan senarai client seperti Warner Bros, Cartoon Network dan Nicklodeon, Inspidea memfokuskan kepada penghasilan karya 2D.

Jawatan dengan gaji paling rendah di Inspidea adalah artis latar belakang pada kadar RM1,750 sebulan. Juruanimasi bertaraf senior pula diberikan gaji bulanan di antara RM4,000 ke RM4,500 sebulan.

Kestabilan projek yang diperolehi menyumbang kepada kejayaan Inspidea mengekalkan barisan pekerja dalam tempoh lama, secara purata 5.8 tahun sebelum seseorang melangkah keluar dari pintu syarikat tersebut.

Kini sinonim dengan program hiburan kanak-kanak kecil, studio Digital Durian telah berkembang ke arah penstriman video bagi melebarkan sayap mereka yang jelas mahu memperkembangkan penghasilan kandungan berbentuk pendidikan dan keagamaan.

Daripada data yang dikongsikan menerusi Glassdoor, gaji permulaan artis 3D yang menjadi fokus studio ini, bermula pada tahap RM2,350 sehingga RM3,000. Tempoh purata seseorang individu bekerja di Digital Durian adalah pada tahap 3.5 tahun.

Jangan terkeliru Animasia dengan Animonsta, kerana nama-nama kedua-dua syarikat ini hampir serupa.

Animasia Sdn. Bhd. telah ditubuhkan lebih awal sekitar tahun 2005 dengan penghasilan karya animasi 2D menjadi identiti utama.

Mempunyai sekitar 150 orang tenaga mahir di bawahnya, gaji paling rendah yang ditawarkan di Animasia menurut rekod Glassdoor adalah untuk jawatan artis latar belakang, berada di antara RM1,300 ke RM1,900.

Juruanimasi 2D di Animasia pula menerima imbuhan sekitar RM2,000 ke RM2,300 sebagai gaji permulaan.

Walaupun angka yang diperoleh kedengaran agak rendah, Animasia mempunyai kelebihan berjaya mengekalkan tempoh purata tenaga kerja kekal bekerja tertinggi dalam senarai ini - pada tahap 6.3 tahun.

Layak dianggap studio animasi terbaik Malaysia ketika ini berikutan sambutan yang cukup menggalakkan ahli masyarakat terhadap karya terbitan mereka - reputasi Animonsta sudah terpahat dalam sejarah kita.

Adakah reputasi ini membawa kepada imbuhan lebih besar untuk penggiat serta tenaga mahir yang berkhidmat bersama Animonsta? Seorang juruanimasi 3D di Animonsta dilaporkan menerima gaji bulanan sebanyak RM2,500 untuk permulaan.

Pengarah penerbitan pula dilapor mendapat kira-kira RM5,000 ke RM5,900 sebagai gaji asas sebulan.

Tempoh purata seseorang pekerja kekal di Animonsta pula berada pada tahap 4.1 tahun untuk seorang individu.

Untuk mengetahui adakah pendapatan ditawarkan lima studio animasi paling gah di Malaysia ini berkadaran dengan standard industri, adalah lebih mudah untuk kita merujuk purata secara am.

Menurut laman web Payscale yang merekodkan statistik berkaitan gaji, purata gaji juruanimasi di Malaysia berada pada tahap RM2,690 sebulan atau RM32,280 setahun dengan golongan 10% terendah atau B10 dalam industri animasi menerima RM2,000.

Sementara golongan T10 menerima RM5,000. Tak berapa tinggi angkanya jika kita bandingkan dengan kumpulan profesional lain.

Kami andaikan anda sudah tahu secara kasar bagaimana industri kreatif ini memerlukan seseorang mengabdikan diri dan masa kepada kerjaya; sehingga mengabaikan diri dan keluarga.

Berbaloikah dengan imbuhan yang mereka terima jika julat gaji purata yang ada hanyalah di antara RM2,000 ke RM5,000 sepanjang hayat kerjaya?

Atau perlu ada satu perubahan besar harus dilakukan, demi memastikan tangga gaji penggiat animasi di Malaysia dapat seiring dengan sektor-sektor lain yang lebih indah dan tinggi tangga gajinya?


6 Sebab Kenapa Industri Animasi Malaysia Indah Khabar Dari Rupa

Industri animasi di Malaysia pada ketika ini, sudah layak dikatakan mampu menyaingi produk luar negara sehinggakan kita boleh dianggap pendahulu industri rantau ini.

Ditunjangi beberapa judul supra-popular yang mendapat tayangan di serata dunia, kemampuan tenaga mahir kita dalam menghasilkan karya yang menarik dan diterima ramai sukar untuk dinafikan. Apa yang kita berjaya buat juga dijadikan acuan negara-negara jiran dalam membangunkan industri sama.

Namun apa yang dapat anda saksikan adalah hasilnya. Realitinya, proses pembikinan di belakang tabir animasi baik yang kurang ternama atau popular belaka berdepan banyak isu, kontroversi dan kekangan yang hanya diketahui individu dalamannya.

Berikut adalah 5 sebab kenapa kehebatan industri animasi Malaysia, sebenarnya boleh juga dikatakan indah khabar dari rupa.

Dalam banyak-banyak isu, isu gaji merupakan isu paling hangat yang mengekang perkembangan industri kita ke tahap lebih tinggi. Ini kerana tangga gaji pekerja mahir bidang animasi Malaysia sebenarnya masih serupa saja dengan 2 atau 3 dekad dahulu.

Masih ada beberapa syarikat animasi ternama di Malaysia menggajikan animator atau juruanimasi dengan gaji RM2,000 sebulan! Yang kurang ternama, anda rasa berapa agaknya gaji mereka?

Kita tahu syarikat animasi memang memerlukan kos yang tinggi untuk beroperasi, tetapi malangnya majoriti syarikat memilih untuk menurun atau merendahkan kos dengan menawarkan kadar gaji yang sebenarnya tidak lagi layak dianggap setimpal dengan keperluan kerja yang ditagih.

Malaysia boleh terus berbangga dengan animasi tahap dunia, tetapi jika pembikinnya kerap menjamah mee segera - penulis tak nampak apa kehebatannya.

Sesuatu yang sangat jelas berlaku dalam industri kreatif amnya bukan saja industri animasi, adalah berkenaan ketiadaan laluan karier yang baik dan konsisten untuk seseorang kekal dalam industri mampu terus kekal dalam industri sebagai pekerja.

Ini kerana industri kreatif seakan-akan lebih mengutamakan golongan muda, dengan kumpulan pekerja yang semakin berusia segelintir akan diserap ke dalam skop pengurusan dan majoritinya pula diminta beredar keluar dengan bermacam cara.

Keperluan industri kreatif di Malaysia boleh dikatakan kurang sesuai untuk mereka yang sudah berkeluarga, disebabkan oleh waktu kerja yang tidak menentu. Ada kalanya seseorang perlu berada di studio 16 jam sehari bagi menyiapkan tugasan.

Bidang kreatif ni, satu masalahnya adalah tukang komennya ramai. Minta tukar itu, minta tukar ini, seolah menukarnya mudah. Tu yang sampai 16 jam sehari kena kerja.

Kekangan sebegini menghalang seseorang yang dah berkeluarga membahagikan masa antara tugasan dengan waktu berkualiti di rumah, dengan efektif.

Bila situasi ini kekal, industri yang ada pun kerap menyaksikan penggantian tenaga kerja berpengalaman kepada tenaga kerja muda yang masih perlu dibimbing...menyebabkan kita kehilangan kemahiran yang telah dibentuk sekian lama.

Selain kekangan skop kerja yang berat bagi individu berkeluarga, kos gaji juga kembali menjadi isu yang membelenggu golongan pekerja lebih berusia.

Tidak banyak syarikat animasi di Malaysia mampu menawarkan kadar gaji yang benar-benar seiring dengan perkembangan pengalaman dan kemahiran seseorang, dari mula dia bekerja pada usia 23 tahun sebagai contoh - sehingga menghampiri usia pencen.

Ada siling gaji yang sangat ketara pada tangga gaji pekerja mahir industri animasi Malaysia, yang biasanya mula tidak seiring bila mereka berumur 30-an. Tidak ada pekerja yang mahu menyaksikan gajinya kekal pada satu takuk, tidak naik secara tahunan.

Apa yang biasanya berlaku, syarikat akan mula melepaskan pekerja ketika tangga gaji mereka mencecah RM3,500 ke RM4,500 bagi 'memberi laluan' kepada pekerja lebih muda.

Peruntukan gaji yang sudah dikosongkan itu pula mampu menggaji dua orang pekerja 'fresh grad' yang boleh dikerah untuk memenuhi pelbagai skop kerja berbanding seorang pekerja lebih tua yang sudah dianggap pakar dalam bidangnya.

Anda mungkin menganggap situasi ini adalah amalan biasa, tetapi ingin kami tegaskan di sini untuk pekerja berusia yang sudah mahir ini - mereka biasanya akan terjun ke dalam bidang-bidang berbeza, menyebabkan pengalaman yang telah mereka ada tidak lagi dipraktikkan ke dalam bidang yang seiring kepakaran mereka.

Perlu kami tegaskan, syarikat animasi memang memerlukan kos yang tinggi. Ini kerana proses menghasilkan animasi memerlukan kos yang besar dan kos ini perlu dikeluarkan terlebih dahulu pemilik syarikat secara berisiko.

Ini kerana ada 50-50 kemungkinan animasi yang sudah dihasilkan (biasanya dalam bentuk pilot atau satu episod pertama) tidak diterima oleh penyiar atau pembeli.

Anda kenal judul-judul animasi yang dah berjaya dijual, tetapi ada beratus, mungkin ribuan lagi yang telah terhasil tetapi tidak ada pembelinya. Situasi ini berlaku kerana begitulah cara industri kita bekerja.

Bagi syarikat yang belum ada nama, hendak tak hendak prototaip karya mereka perlu disiapkan terlebih dahulu memerlukan penggajian ramai tenaga kerja dalam bidang animasi, audio, video, suntingan dan sebagainya. Kosnya mungkin boleh menelan belasan atau puluhan ribu tanpa ada jaminan pelaburan itu dikembalikan.

Untuk syarikat terkenal, prosesnya sudah menjadi mudah disebabkan reputasi dan kredbiliti yang ada. Apa yang perlu dibuat adalah sesi pitching idea kepada bakal pembeli, tanpa perlu memenuhi kriteria lebih ketat.

Sebut tentang manfaat menyertai sesebuah syarikat, biasanya yang akan kedengaran adalah manfaat klinik, perubatan, cuti rehat, insurans, elaun perjalanan dan parkir, waktu kerja fleksibel dan sebagainya.

Ada tak syarikat animasi di Malaysia yang menawarkan manfaat yang benar-benar boleh dianggap komprehensif dalam menjaga kebajikan tenaga kerja? Jika ada, beritahu kami ya.

Sudahlah majoriti syarikat tidak mampu menawarkan manfaat yang menyeluruh, pekerja juga diletakkan dalam situasi waktu kerja tidak fleksibel seperti yang sudah kami sebutkan di atas, cuti yang boleh ditarik bila-bila dan ada kalanya caruman KWSP pihak majikan tidak dibayar....kerana pekerja dah setuju sejak mula.

Jika anda bandingkan status seorang pekerja industri animasi Malaysia dengan buruh kasar, ada ketikanya kedudukan kedua-dua kategori tidak jauh bezanya.

Hentam majikan studio animasi di Malaysia memang best. Yang tukang tontonnya pun, ada perangai mereka juga.

Kalau kita tanya apa animasi terbaik Malaysia yang ada, mesti tiap-tiap orang dah ada jawapannya yang berbeza-berbeza. Kita sebagai masyarakat cakna tentang hebatnya animasi kita, tetapi sayangnya penghargaan kita ada ketikanya tidak disalur ke dalam cara sepatutnya.

Tidak dapat dinafikan kutipan tiket filem animasi tempatan hebat-hebat, tetapi kita sendiri turut dapat menyaksikan bagaimana mudahnya karya-karya animasi kita dijaja secara cetak rompak.

Sama ada melalui saluran strim video internet atau jualan memori USB yang mengandungi ribuan episod dan filem karya anak tempatan kita, masih ramai di antara kita tidak melihat ada keperluan untuk kita membayar penat lelah pengkarya Malaysia. Ramai nak tonton, tetapi nak yang free saja.

Dah la tonton free, ramai yang siap download secara haram pula!

Macam manalah studio nak konsisten gajikan pekerja lebih berusia, tambah bilangan tenaga kerja supaya mereka tak perlu kerja lebih masa dan kurangkan risiko pelaburan mereka - kalau kita tak benar-benar hargainya.

Tapi yang kita takut juga kalau sokong berhabis-habisan sampai keuntungan studio naik berlipat ganda, gaji juruanimasi di Malaysia tetap tak naik, dikekalkan pada takuk sama oleh majikan yang melihat gaji ciput harus dijadikan standard utama industri tangga gaji animator Malaysia.


5 Taktik Pemasaran Kereta Paling Cool Dianjurkan Pengeluar Automotif

Bagi majoriti rakyat Malaysia, pengalaman kita membeli kenderaan sama saja.

Kita masuk ke galeri jualan, dapatkan bantuan jurujual, mohon pinjaman kereta (atau bayar cash kalau mampu), tunggu sehingga kenderaan tiba siap didaftarkan kemudian bawa pulang kereta selepas bergambar di galeri jualan itu.

Biasanya adalah riben besar diletak didepan kereta kita sebagai penghias.

Bagi jenama-jenama kereta mewah dan eksotik, pengeluar kenderaan dalam kelas ini mempunyai pendekatan yang jauh berbeza dalam memastikan kesetiaan pelanggan serta tahap kepuas hatian mereka dalam pembelian terjaga.

Ada program-program khas untuk pelanggan yang diwujudkan, jika dibandingkan dengan pengalaman kita - agak berbeza ibarat langit dan bumi jauhnya.

Bagi jenama-jenama mewah di Eropah, pengeluar kereta seperti BMW, Volvo, Mercedes-Benz dan Audi memberikan bakal pemilik mereka pengalaman yang cukup indah sebelum menerima kunci kereta mereka.

Jenama-jenama ini menawarkan program kepada pemilik dari serata dunia untuk hadir sama ada ke pusat kilang pengeluaran jenama itu atau ibu pejabat operasi mereka di Eropah - dengan kos penerbangan ditanggung sepenuhnya bagi 2 orang serta penginapan.

Bagi jenama Volvo, selepas pemilik diterbangkan ke Sweden, pemilik akan diberikan kunci bagi cuba memandu sendiri kenderaan mereka di jalanraya Eropah selepas dibawa melawat kilang Volvo.

Puas memandu di Eropah, pemilik haruslah menghantar kenderaan mereka ke pusat Volvo yang ditetapkan sebelum kenderaan itu akan dihantar ke negara asal pemilik tersebut.

Jenama-jenama kenderaan eksotik berprestasi tinggi seperti Ferrari, Lamborghini dan McLaren pula mahu memastikan setiap bakal pemilik mereka merasai kuasa sebenar setiap jentera yang telah dibina.

Untuk itu, ketiga-tiga jenama menawarkan program tersendiri yang membolehkan pemilik hadir ke litar lumba bagi memandu kereta sendiri selaju mana yang mereka berani. Selain itu, pemilik juga berpeluang mencuba kenderaan model-model lain yang memang disediakan untuk diuji pandu di atas litar.

Tidak cukup dengan pengalaman itu, jenama seperti Ferrari dan Lamborghini turut menawarkan sesi latihan di mana jurulatih pemanduan berpengalaman akan menyertai sesi-sesi percubaan, memberikan nasihat dan panduan kepada bakal pemilik.

Sekiranya anda bukan pemilik kenderaan berprestasi, sebaliknya anda peminat jentera-jentara lasak - beberapa jenama pengeluar kenderaan off-road seperti Land Rover, Jeep dan Toyota turut menawarkan program-program serupa kepada pemilik kenderaan buatan mereka.

Menerusi Land Rover Experience dan Jeep Adventure Academy, pemilik model baru akan dijemput untuk menyertai aktiviti perjalanan di kawasan-kawasan yang diketahui popular di kalangan peminat jentera lasak.

Mereka akan diajar bagaimana hendak menavigasikan perjalanan dengan selamat, mengelakkan hadangan yang ada serta mempelajari bagaimana untuk menggunakan jentera yang mereka ada untuk selamat sampai ke destinasi.

Bagi orang kebanyakan, mengubah kenderaan biasanya dilakukan selepas kita menerima kunci kenderaan. Ada yang tambah spoiler, skirt, tukar unit infotainment atau sekadar tambah sticker penghias kereta.

Golongan pemilik kenderaan mewah pula melakukannya sebelum kenderaan mereka dibuat lagi.

Program di bawah enama mewah seperti Porsche Exclusive Manufaktur, Ferrari Tailor Made, Rolls-Royce Bespoke, Bentley Mulliner, McLaren Special Operations dan Bugatti Atelier memberikan kebebasan kepada bakal pemilik untuk memilih sendiri spesifikasi yang ada, bergantung kepada model yang ditawarkan.

Bakal pemilik bukan saja diberikan kebebasan menentukan spesifikasi, malahan akan diberi peluang duduk bersama-sama jurutera dan pereka dari jenama yang disenaraikan untuk sama-sama berbincang apa yang diperlukan pemilik.

Tujuannya adalah untuk memastikan setiap model yang dibeli unik serta bercirikan identiti pemiliknya, menjadikan setiap model keluaran sebegini eksklusif hanya ada satu di dunia.

Di negara kita, trend menyertai kelab-kelab pemilikan kereta sudah jadi satu benda biasa. Ramai yang keretanya akan tertampal dengan pelekat rasmi kelab. Penulis belum join mana-mana, kerana penulis tak suka tampal pelekat pada kereta ni.

Idea sebegini juga sebenarnya diguna pakai pengeluar kereta-kereta mewah, di mana jenama-jenama itu sendiri akan mendaftarkan pemilik kereta secara automatik ke dalam daftar ahli ke dalam komuniti.

Jenama-jenama berprestij seperti Ferrari menawarkan penyertaan setiap pemilik mereka ke dalam kelab eksklusif, dijemput menyertai 900 acara berkaitan jenama tersebut di serata dunia, seperti sesi pandu uji, majlis jamuan, perkelahan, pengembaraan dan sebagainya.

Setiap pemilik akan menerima sebuah buku direktori yang menyenaraikan kesemua pemilik jenama tersebut di seluruh dunia serta langganan majalah rasmi Ferrari, Pilota.

Untuk jenama MINI pula, pengeluar jenama ini di Amerika Syarikat akan menganjurkan acara tradisi Mini Takes the States, di mana ratusan pemilik jenama ini di sana akan menyertai perjalanan 15 hari dari bahagian pantai barat negara tersebut ke destinasi yang terletak di pantai timur sejauh 6500 km jarak keseluruhan.

Sebagai pemilik kenderaan tempatan, penulis jarang menikmati kemewahan yang kami senaraikan di atas - kecuali waktu servis, di mana makanan dan minuman disediakan secara percuma semasa menunggu.

Memang habis semua benda penulis try waktu bosan menunggu servis. Jadilah, ada juga daripada tak ada.


5 Budaya Muzik Yang Tak Lagi Dirasai Generasi Muda

Budaya penerimaan muzik telah mengalami perubahan yang sangat ketara dari satu dekad ke satu dekad, akibat pengenalan teknologi yang mengubah sesuatu kelaziman yang telah ada.

Kemasukan teknologi yang ada membentuk malahan menggantikan trend yang telah lama wujud, mengakibatkan tradisi bagaimana mahu mengikuti perkembangan muzik itu berubah dari satu generasi ke satu generasi lain; cukup ketara perubahannya dalam dua dekad sebelum ini.

Berikut adalah lima budaya masyarakat Malaysia yang terbentuk akibat minat kita kepada muzik, tetapi kini telah tiada atau mungkin diolah ke dalam bentuk berbeza.

Sebelum hadir era format Napster MP3 yang membawa kepada apa yang kita kenali sebagai industri penstriman muzik, orang ramai harus hadir ke kedai-kedai muzik untuk bukan saja mendapatkan keluaran muzik terbaru malahan mendengar terbitan popular yang ada, selain di radio.

Kewujudan rangkaian kedai muzik besar seperti Tower Records, Salem Power Station atau Victoria Station yang memberikan pengunjung peluang mendengar terbitan CD di kiosk di dalamnya, memudahkan kita membuat pilihan.

Bagi pengunjung kedai sebegitu, premis itu sudah menjadi hab penting peminat muzik bertemu bukan saja cuba mendengar terbitan lagu yang ada bahkan turut sama boleh makan dan minum, membaca dan ada ketikanya menikmati persembahan secara langsung artis yang dijemput memeriahkan suasana.

Bagi peminat muzik rock yang dahagakan informasi tentang kugiran tempatan dan antarabangsa, majalah-majalah sebeginilah sumber utama berita hiburan muzik satu ketika dulu.

Banyak penerbitan majalah dalam dua dekad sebelum sekarang menjadikan industri muzik sebagai agenda utama.

Bagi peminat muzik yang gemar mengikuti perjalanan gosip industri hiburan tempatan yang bukan saja melibatkan muzik bahkan dunia lakonan, judul tempatan seperti URTV dan Media Hiburan menjadi pilihan utama.

Pengaruh penerbitan sebegini jelas sudah digantikan laman web yang ada, tetapi jika kita bandingkan kualiti penulisan serta artikel yang ada - sangat jauh berbeza usaha penerbitan sebegini dalam menghasilkan karya, khususnya dalam bercerita berkenaan analisis muzik, gerak kerja penerbitan dan apa yang biasa berlaku di belakang tabir sesuatu karya.

Zaman sekarang nak dengar lagu mudah - buka saja telefon dan boleh kata perpustakaan muzik dari seluruh dunia sudah tersedia secara percuma untuk menjamu halwa telinga anda.

Dulu-dulu bukan semua orang berkemampuan untuk mendapatkan muzik, jadi jalan paling mesra bajet adalah untuk ke kedai-kedai muzik yang menyediakan perkhidmatan dubbing kaset, di mana kaset-kaset asli akan disalin ke dalam kaset kosong.

Kita bukan saja boleh pilih album lagu yang kita suka, bahkan sesetengah pekedai membenarkan kita mencampur-adukkan lagu pilihan kita. Berbeza dengan harga jualan kaset asli ketika itu, kos untuk kaset dubbing ni biasanya separuh daripada kaset original.

OK la, jimat dan rahmah-lah harganya walaupun salah, kerana melanggar akta hak cipta.

Salah satu budaya muzik yang kini sudah suram adalah bagaimana kita dapat melihat anak muda di seluruh negara bertukar-tukar trend pakaian mereka berdasarkan muzik yang popular ketika itu.

Era 1970-an menyaksikan anak muda nak pakai seluar bell bottom, 80-an ramai anak muda simpan rambut panjang. 90-an pula dek ledakan muzik grunge, anak-anak muda mencari baju flannel untuk dipakai. Kita juga sempat menyaksikan budaya-budaya lebih kecil seperti pakaian ala punk, gothic dan rap-rock menghiasi budaya anak muda kita.

Berdasarkan pemerhatian kami secara rambang, budaya sebegini sudah kurang berlaku di kalangan generasi lebih muda mungkin disebabkan terlalu banyak budaya bertembung antara satu sama lain.

Selain itu industri muzik juga seakan-akan sudah tidak lagi kuat untuk menguasai pemikiran masyarakat, disebabkan ketiadaan ikon atau figura yang mampu memperkenalkan budaya baru seterusnya mengubah trend sedia ada.

Ekoran ketiadaan figura berpengaruh dalam industri muzik tempatan dan antarabangsa jugalah, jarang sekali kita dapat mendengar kisah berkenaan pertelingkahan sihat dalam industri muzik, yang merancakkan kehangatan minat kita.

Tak ada lagi perdebatan di antara siapa nombor 1; Search atau Wings, Blur atau Oasis, Britney Spears atau Christina Aguilera, OAG atau Butterfingers, Megadeth atau Metallica -  yang semulajadi berlaku di kalangan peminat fanatik dalam membicarakan minat mereka.

Uniknya, perdebatan sebegitu berlaku berlatar belakangkan kemahuan kita mendebatkan kualiti karya artis atau seniman yang ada.

Zaman sekarang, perdebatan lebih berkisar kepada pertelingkahan bodoh, siapa tunjal kepala siapa, siapa rumahtangga paling berantakan sesama mereka atau artis mana buat benda lebih bodoh hari itu. Bosannya.

Dalam banyak perubahan yang berlaku, mungkin tiada keperluan untuk kita beratur bagi mendapatkan karya yang baru keluar atau tiket konsert merupakan perubahan yang terbaik.

Zaman sekarang, anda mungkin merungut perlu menunggu lama beratur dalam laman web secara digital sebagai usaha untuk mendapatkan tiket. Kritikan terhadap kelemahan laman web serta sistem pemadanan tiket yang gagal berfungsi baik akibat ramainya pengunjung adalah satu kebiasaan, setiap kali tawaran konsert artis popular di buka.

Tetapi anda harus ingat! Satu ke dua dekad dulu, rakyat Malaysia masih lagi perlu keluar rumah, beratur di lokasi atau pengedar di tempatkan berjam-jam lamanya dalam usaha mendapatkan tiket secara fizikal.

Paling marah, kecewa dan nak mengamuk, dah dekat nak sampai giliran kita membeli - kakak kaunter angkat sepanduk 'Tiket Habis! SOLD OUT!' Kena macam ni, rasa berang kita memang buat kita nak makan orang rasanya.

Bersyukurlah anda tak kena lagi buat macam ni ya, walaupun mungkin anda kecewa tiket yang ingin anda beli telah tiada.


5 Ilmu Tersembunyi Terkandung Dalam Manual Kenderaan Anda

Ramai di antara kita memiliki kereta dan memandu setiap hari. Oleh kerana populariti penggunaan kereta di negara kita, banyak perkongsian berkenaan tips dan tatacara penggunaannya dikongsikan ramai pihak.

Walaupun demikian, tidak dapat dinafikan ada segelintir pemandu pandai memandu tetapi tak pernah pun membaca dan menghadam buku manual panduan pengguna, yang disediakan untuk rujukan tuan punya kereta.

Situasi ini mengakibatkan kita boleh terlepas pandang beberapa perkara yang disyorkan pengeluar kereta, gemar mengambil sikap pandai sendiri.

Berikut adalah lima ilmu yang tersembunyi dalam manual kereta yang mungkin juga terkandung dalam manual kereta milik anda.

Sehingga ke hari ini perkongsian berkenaan keperluan memanaskan enjin sering diajukan - menyebabkan kita membiarkan enjin berjalan 30 saat ke 1 minit sebelum bergerak khususnya di awal pagi.

Memang ada ditulis dalam manual kenderaan tidak ada keperluan untuk pemandu membiarkan enjin hidup secara statik untuk 'memanaskannya', sebaliknya pemandu boleh terus bergerak selepas menghidupkan enjin.

Dua kereta milik penulis, sebuah keluaran 2004 dan satu lagi keluaran 2021 memaparkan nasihat serupa. Cuba periksa manual kereta anda.

Pernah tak anda berhadapan kereta yang lampunya menyilaukan mata tanpa lampu tinggi dihidupkan? Mesti ada.

Sesetengah kereta khususnya jenis SUV atau MPV mempunyai suis untuk menaik atau menurunkan cahaya lampu depan kenderaan mereka. Nak mengubahnya, bukan main ubah saja.

Kedudukan lampu yang optimum perlu ditetapkan bergantung kepada beban kenderaan, iaitu jumlah penumpang dan jumlah muatan yang dibawa.

Tujuan suis ini dipasang adalah untuk bertindak sebagai pengimbang semula kedudukan lampu, bukannya dinaik atau diturunkan ikut keselesaan pemandu. Nak tahu ketetapan betul? Rujuk manual kenderaan anda.

Ada pemandu yang sepanjang masa meletakkan kedudukan lampu pada tahap tertinggi. Habis silau yang berselisih dengan mereka.

Tempoh 1000 km pertama atau dikenali sebagai break-in period merupakan antara topik yang sering terpalit dengan bermacam jenis petua dan tips didakwa berkesan.

Biasanya dakwaan ini pula dibuat tanpa ada bukti kukuh. Kami tidak tahu dari mana datangnya banyak petua break-in aneh yang sering berlega.

Dalam manual kereta anda memang ada dinyatakan cara break-in mudah. Untuk 1000 km pertama, jangan bawa kenderaan anda pada kelajuan melebihi 90 km/j.

Elakkan memecut dan membrek terlalu kuat. Itu saja. Kami yakin petua ini diaplikasi kepada majoriti kereta biasa yang dijual dalam pasaran Malaysia.

Sekiranya anda melalui laluan berbukit, cuba lihat bagaimana kenderaan di sana diparkirkan.

Majoriti pemandu tidak mengamalkan satu kaedah mudah dalam memastikan kenderaan mereka selamat ditinggalkan agar tidak membahayakan orang lain.

Oleh kerana ada risiko brek gagal berfungsi semasa kenderaan diparkir di kawasan berbukit, tayar kenderaan anda perlulah diputar ke arah yang betul bagi memastikan kenderaan anda tidak bergerak ke belakang atau depan selepas anda meninggalkannya.

Pusing tayar ke arah bahu jalan jika anda meletakkan kenderaan menghala laluan bukit menurun, berlawanan arah bahu jalan bila parkir di bukit menaik.

Kami yakin sepanjang anda memandu, anda pernah berhadapan situasi di mana pengesan undur belakang anda tidak berbunyi walaupun anda tahu ada objek di belakang kereta anda.

Penulis dah beberapa kali terlanggar kon trafik yang tidak kelihatan pada cermin pandang belakang, tanpa pengesan berbunyi.

Ini kerana memang ada kategori objek yang sudah digariskan dalam manual kenderaan anda tidak mampu dikesan, ekoran sifat objek itu yang menyerap gelombang ultra-sonik yang dipancarkan.

Dalam buku manual kenderaan penulis, ada lima kategori objek tidak mampu dikesan iaitu pokok kecil, barangan yang diperbuat daripada kadbod, barangan getah seperti tayar basikal, barangan halus seperti wayar, tali dan pagar dawai.....serta kon trafik.

Sekiranya anda perlu mengundur dan di belakang kereta anda ada kotak-kotak besar yang disusun, hati-hati ya!


5 Negara Yang Mempunyai Masa Rehat Tengah Hari Yang Panjang

Kebiasaannya, setiap pekerja diberikan waktu rehat pada tengah hari. Bergantung pada polisi syarikat, waktu rehat tengah hari biasanya dari pukul 12 tengah hari hingga 1 petang, atau 1 petang hingga 2 petang.

Ketika tempoh inilah para pekerja boleh menikmati makan tengah hari, solat (bagi Muslim) atau berehat. Di Malaysia, rata-rata syarikat memberikan tempoh masa 1 jam sahaja bagi waktu rehat tengah hari ini dan pekerja perlu menggunakan tempoh masa ini dengan sebaiknya.

Namun, tahukah anda bahawa ada negara yang memberikan tempoh rehat tengah hari yang lebih panjang sehingga 2 jam lamanya? Benar. Kali ini, mari lihat beberapa negara yang memberikan masa rehat pada waktu tengah hari yang lebih panjang kepada para pekerja di negara mereka.

Makan tengah hari di Brazil adalah perkara yang serius. Tidak seperti kebanyakan dari kita yang tergesa-gesa makan atau makan di meja kerja sambil membuat kerja, orang Brazil mengambil masa yang sesuai untuk keluar makan tengah hari.

Mereka melangkah keluar dari pejabat mereka, pergi ke restoran dengan rakan sekerja, meluangkan masa untuk menikmati makanan dan menikmati perbualan yang baik semasa mereka makan.

Masa rehat tengah hari biasanya antara 12 tengah hari sehingga 2 petang. Sudah menjadi kebiasaan untuk pekerja pulang ke rumah menikmati makan tengah hari bersama keluarga.

Waktu bekerja biasa di China biasanya antara jam 08:00 dan 18:00 setiap hari, dengan rehat makan tengah hari dari jam 12 tengah haari hingga 2 petang. Walau bagaimanapun, variasi tempatan mungkin berlaku disebabkan perbezaan masa atau dasar di bandar yang berbeza. Sebagai contoh, hari bekerja di Xinjiang biasanya bermula dari 09:00 atau 10:00 disebabkan oleh longitudnya.

Tempoh masa rehat tengah hari yang panjang ini adalah kerana sudah menjadi tradisi di sana pekerja akan tidur "power nap" sebentar setelah makan tengah hari. Dalam Islam, amalam tidur sebentar ini dikenali sebagai "Qailulah" iaitu tidur sebentar sebelum waktu Zuhur yang membantu memberikan tenaga.

Sudah menjadi kebiasaan pemilik kedai di seluruh Perancis sama ada di Paris yang sibuk atau luar bandar Provence untuk ditutup antara sekitar jam 2 petang dan 4 petang. Hal ini kerana tempoh masa ini adalah waktu makan tengah hari dan rehat petang untuk kanak-kanak sekolah dan orang dewasa yang bekerja.

Menurut penerbitan digital Perancis berbahasa Inggeris thelocal.fr, tinjauan mendapati bahawa 43 peratus pekerja Perancis menghabiskan lebih daripada 45 minit untuk makan tengah hari setiap hari -peratusan tertinggi daripada 14 negara yang dikaji.

Rehat makan tengah hari yang panjang di Greece bukanlah tentang waktu berehat. Ia juga berakar pada waktu makan tradisional. Orang Yunani melihat makan tengah hari sebagai hidangan terbesar pada hari itu, yang bermakna ia mengambil lebih banyak masa untuk menikmatinya.

Kebanyakan orang pulang ke rumah untuk makan tengah hari dan tidur sebentar sekitar jam 2 petang, kembali ke tempat kerja pada jam 5 petang, iaitu kira-kira apabila hari kerja Amerika semakin perlahan.

Di Greece zaman moden, makan tengah hari yang besar tidak begitu diamalkan lagi disebabkan oleh pengenalan polisi baru bekerja dari 9 hingga 5 biasa, yang sepadan dengan gaya hidup profesional di negara-negara lain.

Di Sepanyol, kebanyakan syarikat rehat antara jam 2 petang dan 5 petang, kemudian bekerja tiga jam lagi sebelum berhenti bekerja untuk hari tersebut. Di Sepanyol, orang biasanya makan lewat, sekitar jam 10 malam. Tambahan pula, cuaca di luar mula panas dari pukul 2 petang. yang menjejaskan produktiviti pekerja, yang oleh itu boleh menggunakan masa rehat untuk berehat juga.

Orang Sepanyol  sangat berpegang teguh pada tradisi. Tahun lepas kerajaan Catalonia mengundi untuk menamatkan hari kerja pada pukul 6 petang. Mereka merasakan tradisi makan pada lewat malam tidak bagus untuk kesihatan rakyatnya.

Selain itu, ramai kanak-kanak di sana terpaksa menyertai pelbagai aktiviti selepas waktu sekolah sehingga lewat malam kerana ibu bapa mereka lewat pulang ke rumah setiap hari Budaya tempoh rehat panjang ini juga dikenali sebagai "siesta".


Apa Itu Undi Belah Bahagi dalam Parlimen?

Undi belah bahagi merupakan salah satu mekanisme penting dalam sistem parlimen di Malaysia. Ia adalah proses undian di mana ahli Parlimen boleh mengundi untuk atau menentang sesuatu usul atau pindaan undang-undang yang dibentangkan di Dewan Rakyat atau Dewan Negara.

Dalam artikel ini, kami akan menjelaskan secara terperinci apa itu undi belah bahagi, bagaimana ia berfungsi, dan mengapa ia memainkan peranan penting dalam proses pembuatan undang-undang di Parlimen Malaysia.

Undi belah bahagi membolehkan ahli Parlimen membuat keputusan mengenai cadangan undang-undang yang sedang dijalankan di peringkat Dewan Rakyat atau Dewan Negara. Setiap ahli Parlimen diberikan hak untuk mengundi "ya" atau "tidak" terhadap setiap usul atau pindaan yang dibentangkan.

Dalam sesi perbahasan, pemimpin kumpulan atau ahli Parlimen yang membentangkan usul akan memberi alasan mengapa usul tersebut harus diluluskan atau ditolak. Ahli Parlimen kemudian akan mengundi mengikut kepercayaan dan pendirian masing-masing.

Undi belah bahagi ini penting kerana ia membolehkan perwakilan rakyat membuat suara mereka didengar dalam pembuatan undang-undang. Ahli Parlimen mempunyai tanggungjawab untuk memperjuangkan kepentingan rakyat yang mereka wakili.

Dengan mengundi belah bahagi, mereka dapat menyuarakan sokongan atau penentangan terhadap usul-usul yang berkaitan dengan isu-isu yang berkaitan dengan kepentingan rakyat, seperti dasar-dasar ekonomi, pendidikan, kesihatan, dan banyak lagi.

Proses undi belah bahagi ini juga melibatkan kerja-kerja komiti di Parlimen. Terdapat pelbagai jenis komiti, seperti Komiti Kiraan, Komiti Pengangkutan, dan Komiti Kewangan, yang bertanggungjawab untuk mengkaji dan menilai usul-usul atau pindaan undang-undang yang berkaitan dengan bidang kuasa masing-masing.

Ahli Parlimen yang terlibat dalam komiti-komiti ini akan mengkaji usul secara terperinci dan memberikan pandangan mereka sebelum undian akhir dilakukan di peringkat Dewan Rakyat atau Dewan Negara.

Walau bagaimanapun, keputusan undi belah bahagi tidak hanya bergantung kepada ahli Parlimen sahaja. Keputusan akhir bergantung kepada majoriti undi yang diperoleh.

Majoriti undi diperoleh apabila lebih daripada separuh daripada jumlah keseluruhan ahli Parlimen mengundi sama. Contohnya, jika terdapat 100 ahli Parlimen, undi akan menjadi majoriti apabila lebih daripada 50 daripadanya mengundi sama.

Undi belah bahagi juga berhubungan dengan mekanisme pemilihan pemimpin dalam Parlimen Malaysia. Pemilihan pemimpin atau pembahagian jawatan dalam kabinet


Fakta Sebenar Tyrannosaurus Rex Yang Tidak Hidup Di Zaman Jurassic

Menurut pengkaji sejarah dan arkeologi, zaman Mesozoic merupakan zaman yang penting dalam sejarah pembentukan bentuk muka bumi.

Zaman ini dikatakan menjadi titik tolak kawasan tanah bumi yang bercantum digelarkan Pangea, berpecah kepada beberapa bahagian. Proses ini berlangsung dari fasa permulaan era Mesozoic iaitu zaman Triassic bersambung ke zaman Jurassic.

Secara keseluruhan, rra Mesozoic dibahagi kepada tiga tempoh masa berbeza; Triassic, Jurassic dan Cretaceous yang menyaksikan bumi menjalani perubahan ketara pada iklim, struktur geologi dan juga biologi.

Sejarah era ini membawa kepada populariti siri filem 'Jurassic Park', filem popular berbentuk fiksyen yang memaparkan manusia zaman kita cuba membangkitkan semula haiwan era 'Jurassic' ke zaman kita.

Terminologi 'Trias' bagi zaman pertama Era Mesozoic dicipta Friedrich von Alberti, seorang ahli geologi dari Jerman pada tahun 1834.

Nama "Trias" berasal daripada istilah Latin "trias," yang bermaksud "tiga lapisan."

Alberti memberikan nama itu  kerana beliau mengamati tiga lapisan batuan yang berbeza di Jerman mewakili kala ini. Lapisan batuan ini kemudiannya turut ditemui di pelbagai bahagian dunia.

Zaman Triassic menyaksikan perubahan geologi dan biologi yang penting selepas peristiwa kepupusan dalam skala besar yang berlaku ketika akhir Era Paleozoic sebelum itu. Dalam zaman Triassic, benua-benua di Bumi mula berubah kedudukannyamembentuk lapangan tanah gergasi yang dikenali sebagai Pangaea.

Zaman ini juga menyaksikan kepelbagaian dan evolusi ke atas makhluk reptilia awal, kemunculan dinosaur pertama dan pelbagai bentuk hidupan marin baru.

Nama "Triassic" kekal digunakan sehingga sekarang untuk merujuk kepada zaman ini dalam sejarah Bumi, memberikan rujukan mudah diterima umum dalam mengenal pasti waktu itu, yang terjadi sekitar 251 juta tahun dahulu.

Istilah "Jurassic" bagi kala kedua dalam Era Mesozoik diolah berdasarkan nama Pergunungan Jura, sebuah banjaran gunung di Eropah meliputi negara Switzerland dan Perancis.

Zaman Jurassic berkait rapat kajian geologi serta fosil oleh ahli geologi Switzerland dan Perancis di kawasan Banjaran Jura. Zaman Jurassic yang berlaku kira-kira 201.3 juta hingga 145 juta tahun yang lalu, menyaksikan banyak perubahan penting dalam sejarah Bumi.

Pada masa ini dinosaur mencapai kepelbagaian spesis, dengan kemunculan pelbagai spesies.

Ketika zaman ini jugalah berlaku penyebaran dan pengembangan tumbuhan berbunga yang membentuk hutan-hutan luas. Kepelbagaian hidupan laut meningkat dengan kehadiran ikan purba, makhluk ammonit, dan reptilia laut.

Istilah "Cretaceous" bagi zaman ketiga Era Mesozoik diambil daripada perkataan Latin "creta," yang bermaksud "tanah liat."

Nama ini diberi berdasarkan ciri-ciri geologi yang ditemui dalam lapisan batuan yang terbentuk semasa tempoh ini. Zaman Cretaceous berlaku kira-kira 145 juta hingga 66 juta tahun yang lalu, menyaksikan kejadian-kejadian penting dalam evolusi kehidupan di Bumi.

Salah satu peristiwa penting dalam zaman Cretaceous ialah perkembangan makhluk dinosaur. Dinosaurus bersaiz besar seperti Tyrannosaurus rex dan Triceratops merupakan beberapa contoh spesis yang ikonik merujuk zaman ini. Selain dinosaur, pelbagai jenis reptilia juga berkemban, termasuk ular purba, kura-kura.

Zaman Cretaceous juga menyaksikan penyebaran dan kepelbagaian tumbuhan berbunga yang semakin luas, membentuk tumbuhan yang ada seperti anggerik dan mawar. Tumbuhan berpokok dan hutan yang kompleks mula muncul di daratan.

Di dalam laut kehidupan marin terus berkembang pesat. Terumbu karang berkembang luas, menyediakan habitat untuk pelbagai spesis ikan, moluska dan spesis echinoderm seperti tapak sulaiman.

Fakytanya, Tyrannosaurus rex (T. rex) yang popular tidak wujud semasa Zaman Jurassic walaupun makhluk ini terpilih sebagai ikon filem popular itu.

Semasa Zaman Jurassic terdapat dinosaur besar berbeza dengan T. rex. Beberapa contoh terkenal dari Zaman Jurassic adalah Allosaurus dan Dilophosaurus. Dinosaur ini adalah pemangsa handal yang hidup lebih dahulu sebelum T. rex muncul, sekitar puluhan juta tahun beza jangka masanya.

T. rex pula merupakan dinosaur pemakan daging terbesar pernah wujud, tetapi muncul dalam era Cretaceous. Seandainya filem 'Jurassic Park' dinamakan mengikut fakta sebenar, namanya haruslah dijadikan 'Cretaceous Park.'

Anda nak tengok filem 'Cretaceous Park'? Bunyinya saja dah aneh dan kurang menarik untuk dipublisitikan.


Sejarah G-Shock, Jenama Jam Ikonik Dari Jepun

Siapa yang tidak kenal dengan jenama jam G-Shock dari Jepun?

Tidak kira anda peminat jam atau tidak, jam G-Shock cukup terkenal kerana kualitinya. Kerana popularitinya, tidak hairalah terdapat lambakan jam jenama ini dipasaran yang dijual dengan harga lebih murah.

Dilahirkan daripada keinginan untuk mencipta jam tangan yang tidak pernah rosak, Casio G-Shock dihormati oleh ramai orang sebagai "jam tangan  paling tahan lasak di planet ini." Tetapi ia lebih daripada itu.

G-Shock dihormati secara meluas, digemari oleh semua orang daripada Navy SEALs hinggalah kepada mereka yang menggemari aktiviti lasak. Ia adalah jam tangan yang memberi makna baharu kepada perkataan "tahan lama." Tetapi, bagaimanakah idea untuk mencipta jam selasak G-Shock datang?

Apabila pembangunan G-Shock bermula pada tahun 1981, ketua reka bentuk jam tangan Casio ialah jurutera Kikuo Ibe. Pada satu hari, beliau terjatuhkan jam tangan mekanikalnya  yang merupakan jam pusaka keluarga. Akibatnya, jam tersebut hancur di atas tanah dan rosak

Peristiwa ini memberi inspirasi kepada Ibe untuk membuat jam tangan yang sekurang-kurangnya akan lebih tahan lasak untuk pelbagai jenis aktiviti seharian. Bagi merealisasikan ideanya ini, beliau telah menubuhkan satu pastukan khas yang terdiri daripada 3 orang untuk melakukan kajian lebih lanjut.

Terdapat hanya tiga kriteria reka bentuk — yang dipanggil triple 10 — untuk jam tangan yang beliau fikirkan:

Pasukan ini telah mengambil masa lebih dua tahun untuk mengeluarkan G-Shock pertama, DW-5000C. Ibe dan pasukannya terpaksa melalui beberapa kesukaran yang serius dalam perjalanan menghasilkan jam G-Shock pertama yang melepasi ketiga-tiga kriteria ini.

Walaupun bilangan prototaip melepasi 200, Team Tough masih jauh daripada penyelesaian reka bentuk yang mereka cari. Kemudian, semasa melawat taman permainan, Ibe mendapat inspirasi seterusnya: bola getah yang melantun.

Ibe akhirnya memvisualisasikan sistem tahann gegaran yang menjadi asas kepada semua jam tangan G-Shock. Beliau mengatakan bahawa bahagian tengah bola tidak mengalami gegaran yang dialami oleh bahagian luar. Beliau dan pasukannya kemudian merancang untuk mereka bentuk jam tangan untuk menahan gegaran dengan cara yang sama.

Sarung G-shock adalah kosong dan modul ketepatan masa disokong dengan bahan kusyen gel lembut pada hanya beberapa bahagian penting di dalamnya. Selain itu, bahagian penting modul itu sendiri dilindungi daripada hentaman dengan bahan kusyen tambahan.

Titik terkeluar pada sarung dan bezel jam ini diperbuat daripada uretana dan melindungi butang dan kaca daripada hentaman dari sebarang arah; malah talinya direka khas untuk membantu mengasingkan jam tangan daripada kesan gegaran. Semua ciri ini membantu melindungi jam tangan G-Shock daripada gegaran yang sangat kuat.

Mengenai nama jam tangan, Ibe berkata huruf "G" merujuk kepada ketahnan dari gegaran. Seseorang manusia mungkin mengalami banyak gegaran atau hentakan dari pelbagai situasi yang berbeza (sukan, pergaduhan, dsb.), tetapi Ibe berpendapat bahawa kejatuhan adalah perkara paling sukar yang mungkin dialami seseorang dan masih hidup.

Walau bagaimanapun, itu tidaklah bermakna jam tangan ciptaannya langsung tidak akan pecah tidak kira sejauh mana ia jatuh. Sebaliknya, tujuannya ialah jam tangan itu akan kekal berfungsi selepas sebarang kejatuhan yang dialami oleh pemakainya.

Jam tangan yang terhasil, dengan estetika yang tersendiri dan tahan lasak, berkembang menjadi jenama jam yang sangat popular dengan gabungan pengikut yang unik, daripada yang tertumpu kepada utilitarian (anggota tentera, pengembara, atlet sukan lasak) kepada yang mengutamakan style (artis, penggemar gaya jalanan).

Model analog/digital pertama muncul pada tahun 1989. Pada tahun 1993 jam tangan penyelam sebenar pertama, Frogman DW-6300, dengan ketahanan air 20 atmosfera, telah dikeluarkan. Model titanium pertama, Frogman DW-8200, muncul pada tahun 1995.

Tahun 2000 memperkenalkan model GW-100, G-Shock kawalan radio pertama yang mampu menerima isyarat penentukuran daripada satu daripada enam lokasi di seluruh dunia untuk ketepatan masa yang lebih tepat. Ciri-ciri lain telah muncul kemudiannya: ketahanan terhadap suhu rendah dan kotoran dan lumpur, serta sensor suhu dan tekanan terbina dalam.

Teknologi seperti Bluetooth dan pemantau kadar jantung lebih terkini menjadikan G-Shock sebagai pesaing dalam perang jam tangan pintar dan penjejak kecergasan. Anda kini boleh mendapatkan G-Shocks mewah yang diperbuat daripada logam dan bahan seperti kristal nilam — malah model yang menggabungkan kraftangan tradisional Jepun dan kemasan peringkat tinggi seperti yang anda jangkakan daripada jam tangan mewah Switzerland.

Saban tahun, G-Shock memperkenalkan jam-jam baru dengan kolaborasi daripada syarikat, jenama atau entiti terkenal yang terus menaikkan populariti jam ini. Pada 2017, G-Shock mengumumkan ia telah menjual jam tangan ke-100 juta sejak unit pertama terjual pada pada tahun 1983.


6 Lagu Terbaik Dendangan Kumpulan Coldplay

Kugiran alternatif yang kini lebih terkenal dengan muzik genre pop rock Coldplay, bukanlah satu nama asing di kalangan peminat muzik dunia.

Muncul dalam tahun 2000 bersama album mega popular mereka 'Parachutes', perjalanan seni Coldplay telah mengalami banyak jatuh bangun, tetapi mereka berjaya mengekalkan barisan anggota serupa sejak mula walaupun kuat dibayangi populariti vokalis utama Chris Martin.

Telah menerbitkan 9 album utama, diskografi Coldplay dipenuhi pelbagai melodi muzik yang jelas tampak identiti mereka. Di antara ratusan lagu yang sudah diterbitkan, berikut adalah 6 lagu Coldplay yang kami rasakan terbaik takkan lapuk dek hujan takkan lekang dek panas.

"Yellow" balada yang menggetarkan hati, menjadi lagu pertama menongkah kejayaan kepada Coldplay.

Membawakan mesej cinta tidak terbalas disulami rasa kerinduan, tema warna yang dipilih sebagai pelengkap lagu ini melambangkan sikap optimis yang boleh membawa kepada harapan.

Karya paling penting Coldplay ini dicipta secara kolektif keempat-empat ahli kumpulan iaitu Chris Martin, Jonny Buckland, Guy Berryman, dan Will Champion, dengan Berryman memainkan peranan besar mencetuskan inspirasi liriknya.

Atas banyak sebab tidak dapat dielakkan, klip video lagu ini dihasil secara ringkas hanya memaparkan Martin berjalan di pantai sambil berlatar belakangkan hari bertukar ke siang, semuanya dalam satu rakaman.

Lagu ini bukan saja mengubah nasib Coldplay, bahkan berjaya memecah pasaran muzik yang ketika itu didominasi genre rap-rockdipopularkan Limp Bizkit dan Korn.

DIterbitkan sebagai single pada bulan Mac 2003, "Clocks" menjadikan melodi piano dalam rentak yang bersemangat sebagai nadi utama karya.

Pada awalnya digarap hasil daripada sebuah idea yang tertangguh lama, usaha menyiapkan lagu ini membawa kepada penambahan masa lebih 2 bulan proses rakaman album agar lagu ini dapat dibina lebih kemas.

Walaupun melodi asasnya ringkas, karya yang terhasil berjaya menggamit telinga pendengar sehingga membawa kepada kemenangan Coldplay dalam kategori lagu terbaik Anugerah Grammy tahun 2004.

Kisah yang dipaparkan dalam lagu yang sangat melankolik ini, mengisahkan tentang keinginan untuk kembali ke masa lalu demi memperbaiki kesilapan yang telah dilakukan.

Diinspirasikan daripada lagu daripada album solo pemain gitar The Beatles, George Harrison berjudul 'All Things Must Pass', melodi asas lagu ini dicipta oleh Martin secara spontan hasil inspirasi tersebut.

Ada juga pendapat mengatakan mesej penyesalan dalam lagu ini, sebenarnya merupakan refleksi diri Martin terhadap beberapa kesilapan yang telah beliau lakukan dalam percintaan.

Lagu 'Yellow' menjulang nama mereka ke persada antarabangsa sebagai sebuah kugiran rock alternatif.

Manakala lagu 'Viva la Vida' yang diterbitkan tahun 2008 menjadi lagu yang memahatkan nama Coldplay sebagai kuasa besar dalam industri, mengubah identiti mereka lebih berorientasikan pop.

Viva la Vida yang membawa makna 'Kehidupan Yang Bermakna', dicetuskan daripada sebuah lukisan seorang artis Mexico bernama Frida Kahlo pada tahun 1954 diberikan nama Sandias con leyenda : Viva la vida.

"Fix You" jika benar-benar dihayati adalah sebuah lagu yang berkuasa kerana impaknya mampu membangkitkan emosi pendengar.

Lagu ini sarat dengan mesej yang mengangkat kita agar kuat dalam saat-saat sukar, dianggap bukan saja menjadi antara lagu Coldplay paling ikonik bahkan karya terbaik pernah dihasilkan kugiran ini.

Ditulis akibat tragedi keluarga untuk meredakan hati isterinya Gwyneth Paltrow yang kehilangan ayah, 'Fix You' digarap untuk membantu Paltrow menangani apa yang berlaku.

Di antara kebanyakan karya yang pernah terhasil, 'Fix You' merupakan karya Coldplay paling disayangi Martin.

Seperti judulnya, lagu 'Trouble' mencerminkan era pertelingkahan ketika Coldplay sedang dalam usaha ditubuhkan.

Berlaku perselisihan di antara anggota yang ada, khususnya di antara Chris Martin sebagai vokalis dan Will Champion sebagai pemain dram kerana Martin meragui kemampuan Champion untuk bermain dengan baik.

Atas kegusaran itu, Coldplay mengambil keputusan memecat Champion sebelum Martin menarik balik keputusan itu, membenarkan penyertaan semula beliau - yang kekal sehingga ke hari ini.

Lagu ini asalnya dinamakan 'Spiderweb' sarat dengan metafora perasaan terperangkap dalam sarang labah-labah, menjadi lagu kedua daripada album 'Parachutes' menerjah ke kedudukan 10 terbaik carta muzik UK.

Populariti lagu yang digarap berasaskan piano ini memperkenalkan identiti berbeza Coldplay yang lebih lunak, ringan dan melankolik berbanding lagu popular lain dalam album sama - menjadi single yang sama pentingnya dengan Yellow yang telah diterbitkan lebih awal.


5 Gangguan Neurologi Paling Unik dan Menakutkan

Gangguan neurologi ialah pelbagai keadaan yang boleh menjejaskan sistem saraf, termasuk otak, saraf tunjang, dan saraf. Gangguan ini boleh melemahkan dan mengubah hidup, dengan gejala yang boleh menjejaskan pergerakan dan keupayaan kognitif seseorang.

Walaupun beberapa gangguan neurologi, seperti penyakit Alzheimer dan Parkinson sangat diketahui ramai dan biasa dibincangkan, terdapat banyak gangguan neurologi yang jarang berlaku dan mengerikan yang tidak diketahui oleh orang ramai.

Kali ini, pihak Iluminasi ingin kongsikan beberapa jenis gangguan neurologi yang paling unik dan ada antaranya yang begitu menakutkan. Semoga kita semua terhindar daripada penyakit-penyakit seperti ini.

Sindrom Cotard adalah penyakit mental yang jarang berlaku yang dicirikan oleh kepercayaan khayalan bahawa seseorang itu telah mati, tidak wujud, atau telah kehilangan organ dalaman atau darah. Ia dinamakan sempena Jules Cotard, pakar neurologi Perancis yang mula-mula menerangkan keadaan itu pada tahun 1880-an.

Gejala sindrom Cotard mungkin berbeza-beza bagi setiap orang, tetapi beberapa gejala biasa termasuk kemurungan, kebimbangan, pengabaian diri, khayalan dan halusinasi. Sesetengah orang dengan sindrom Cotard mungkin menafikan kewujudan Tuhan atau syaitan.

Dalam kes yang teruk, individu dengan sindrom Cotard mungkin enggan makan atau minum, kerana percaya bahawa mereka tidak memerlukannya kerana mereka sudah mati.

Punca sebenar sindrom Cotard masih belum difahami sepenuhnya, tetapi sesetengah penyelidik percaya ia mungkin disebabkan oleh gabungan faktor biologi, psikologi dan persekitaran. Punca yang mungkin termasuk kerosakan otak, gangguan bipolar, skizofrenia, dan penyalahgunaan dadah.

Sindrom Tangan Alien adalah gangguan neurologi yang jarang berlaku yang menjejaskan kawalan pergerakan anggota. Ia juga dikenali sebagai sindrom Dr. Strangelove.

Individu yang mempunyai sindrom mengalami pergerakan sukarela salah satu tangan mereka, yang nampaknya mempunyai fikirannya sendir. Gejala sindrom boleh berbeza-beza bagi setiap orang. Dalam kebanyakan kes, tangan yang terjejas akan melakukan tindakan yang bertentangan dengan niat orang tersebut.

Sebagai contoh, tangan mungkin menghulurkan tangan untuk menyentuh sesuatu yang ingin dielakkan oleh orang itu. Tangan juga boleh membuka butang atau zip atau memukul muka orang itu. Dalam sesetengah kes, tangan yang terjejas mungkin mempunyai kecenderungan untuk mencengkam objek dan memegangnya dengan erat, menjadikannya sukar bagi orang itu untuk melepaskannya.

Sindrom ini disebabkan oleh kerosakan pada otak, biasanya disebabkan oleh pembedahan atau kecederaan. Kerosakan ini boleh menjejaskan komunikasi antara bahagian otak yang berbeza yang mengawal pergerakan anggota. Sindrom inii mungkin dikaitkan dengan gangguan neurologi lain, seperti epilepsi atau demensia.

Prosopagnosia, biasanya dikenali sebagai "buta muka", adalah gangguan neurologi yang jarang berlaku yang menjejaskan keupayaan seseorang untuk mengenali wajah. Keadaan ini boleh disebabkan oleh kerosakan otak atau mungkin hadir sejak lahir.

Kerosakan pada gyrus fusiform otak, yang bertanggungjawab untuk pengecaman muka, adalah punca prosopagnosia yang paling biasa. Walau bagaimanapun, sesetengah orang dilahirkan dengan keadaan ini, yang dipercayai disebabkan oleh mutasi genetik.

Individu yang mempunyai prosopagnosia masih boleh melihat dan melihat ciri-ciri muka, tetapi mereka tidak dapat menghubungkannya dengan orang tertentu. Mereka juga mungkin mengalami kesukaran untuk mengingati wajah orang yang pernah mereka temui sebelum ini, walaupun mereka sudah lama mengenali mereka.

Sesetengah orang yang menghidap prosopagnosia juga mungkin bergelut untuk mengenali objek lain, seperti kereta atau bangunan.

Sindrom Kleine-Levin (KLS), juga dikenali sebagai Sindrom Kecantikan Tidur, adalah gangguan neurologi yang jarang berlaku yang menjejaskan kira-kira satu hingga dua kes bagi setiap juta, terutamanya remaja dan dewasa muda.

Gejalanya termasuk episod berulang tidur berlebihan, tingkah laku yang berubah dan gangguan kognitif. Semasa episod ini, individu mungkin tidur sehingga 20 jam sehari, dengan keperluan makanan dan air yang berkurangan. Gejala lain KLS mungkin termasuk tingkah laku yang berubah, seperti impulsif, kerengsaan dan hiperseksual, serta gangguan kognitif, seperti kekeliruan, kekeliruan dan kehilangan ingatan.

KLS memberi kesan kepada orang ramai untuk tempoh yang singkat, biasanya berlangsung dari seminggu hingga beberapa bulan. Punca KLS tidak diketahui, dan tiada ubat untuknya. kira-kira 50% pesakit menunjukkan simptom yang konsisten dengan hiperseksualiti. Gejala ini lebih lazim pada lelaki berbanding wanita.

Ia adalah gangguan pertuturan yang jarang berlaku yang menyebabkan pertuturan seseorang berbunyi seolah-olah mereka mempunyai loghat dari negara lain. Walaupun itu mungkin tidak begitu mengerikan, gangguan ini boleh disebabkan oleh pelbagai faktor yang menakutkan, mengubah hidup seperti strok, kecederaan otak, atau keadaan neurologi seperti multiple sclerosis.

Gejala lain boleh termasuk kesukaran bercakap dan menyebut perkataan, perubahan dalam intonasi dan irama, dan kesukaran dengan pilihan perkataan dan tatabahasa. Sejak laporan pertamanya pada tahun 1940-an, terdapat hanya kira-kira 100 kes sindrom ini yang diketahui.

Kes paling terkenal melibatkan seorang wanita Norway yang terkena serpihan dalam Perang Dunia II. Akibatnya, wanita tersebut tiba-tiba bercakap dengan loghat Jerman. Satu lagi kes melibatkan seorang wanita dari Devon, United Kingdom, yang memperoleh loghat Cina selepas mengalami migrain dan seorang wanita British yang selepas mengalami strok, mula bercakap dengan loghat Perancis.


Kenapa GPS Disediakan Sebagai Perkhidmatan Percuma?

GPS (Global Positioning System) merupakan rangkaian satelit di angkasa yang menyediakan maklumat lokasi dan waktu secara tepat kepada penerima GPS di bumi.

Uniknya, walaupun dibangunkan dengan menggunakan teknologi yang maju serta memerlukan penyelenggaraan yang sudah pastilah tinggi kosnya, GPS adalah perkhidmatan percuma.

Pernahkah anda tertanya kenapa sistem kemudahan sebegini rupa, mampu disediakan kepada mana-mana pengguna di bumi tanpa sebarang bayaran, berbeza dengan banyak tawaran perkhidmatan lain yang ada?

GPS dibiayai dan diselia oleh kerajaan Amerika Syarikat, khususnya Angkatan Udara Amerika Syarikat sebagai sebuah perkhidmatan awam.

Pembangunan dan penyeliaan satelit GPS serta stesen kawalan yang terletak di darat, memerlukan pelaburan dana awam yang besar, menyebabkan kemudahan yang telah berjaya dibangunkan dianggap harus dibuka untuk kegunaan umum.

Pada awalnya tujuan sebenar GPS dibangunkan adalah untuk pengaplikasian ketenteraan, sebagai sistem sokongan kepada sistem navigasi dan penentuan sasaran.

Bagaimanapun selepas kerajaan Amerika Syarikat menyedari potensi GPS untuk kegunaan awam, mereka membuat keputusan untuk menyediakan sistem GPS untuk umum bagi menyokong keselamatan, perdagangan, dan pelbagai aplikasi di peringkat sivil.

Walaupun Amerika Syarikat mengendalikan sistem GPS, perkhidmatan ini tersedia untuk digunakan di seluruh dunia.

Kerajaan Amerika Syarikat menggunakan sistem milik mereka ini sebagai salah satu senjata ampuh geopolitik, menggalakkan kerjasama dan kesepakatan di peringkat antarabangsa, dalam menekan secara halus agar perkhidmatan GPS dikekal secara global.

Membuka sistem GPS secara percuma sebenarnya memberikan manfaat ekonomi yang besar kepada negara pengendalinya.

GPS telah membantu menyumbang kepada revolusi pelbagai industri, khususnya dalam bidang pengangkutan, logistik, penerbangan, dan pertanian dengan menyediakan maklumat kedudukan, navigasi, dan waktu yang tepat.

Industri-industri yang dinamakan akhirnya mempunyai kebergantungan kepada teknologi GPS untuk dikekalkan aksesnya, selain keperluan meningkatkan kecekapan, keselamatan, dan produktiviti.

Dengan membuka GPS sebagai perkhidmatan percuma, Amerika Syarikat telah melebarkan pengaruh strategik dan diplomatik ke tahap global.

Kerajaan negara-negara luar akan turut mendapat manfaat hasil penggunaan GPS dalam merencanakan dasar mereka sendiri, dengan GPS memainkan peranan sangat besar dalam aspek seperti negara dilanda kecemasan, keperluan pengurusan bencana, dan pembangunan infrastruktur.

Dianggap sebagai salah satu aset utama milik kerajaan Amerika Syarikat, kos penyelenggaraan dan pengendalian sistem GPS dibiayai melalui Jabatan Pertahanan negara itu.

Walau bagaimanapun jumlah bajet tahunan yang diperuntukkan untuk GPS tidak didedahkan kepada orang awam.

Bajetnya dikatakan cukup besar kerana merangkumi perbelanjaan berkaitan dengan pembangunan, pelancaran dan penyelenggaraan satelit, stesen kawalan darat dan infrastruktur keseluruhan yang perlu dibina.

Selain Amerika Syarikat, beberapa negara lain turut mengendalikan sistem navigasi satelit sendiri. Sistem seperti GLONASS Russia dan BeiDou China, namun setakat ini GPS tetap dianggap standard utama di kalangan pengguna di seluruh dunia.